Ringkasan Perang Musuh Bisik

Kisahnya bermula pada tahun 1821 di Kesultanan Kedah. Waktu itu, ada beratus ratus perahu Siam datang di kuala Sungai Kedah. Bila pembesar Kedah tanya mereka, depa cakap depa nak bantuan bekalan beras. Masa tu Siam tengah pe.rang dengan Burma.

Dato Bendahara waktu tu optimis je la. Dia pun sambut tentera tu ke tanah Kedah. Kesemua lapisan pertahanan kota Kuala Kedah macam meriam semua tu direlakskan.

Sultan Kedah, Sultan Ahmad Tajuddin tiada masa tu sebab baginda tengah sibuk dengan kerja galian terusan. Masuk sahaja tentera Siam ni masuk kota, terus panglima Siam dalam tu, Phya Buri Sakmuton (raja Ligor) arahkan untuk ser.ang penduduk kota Kuala Kedah.

Misi mereka sebenarnya bukan nak kumpul bekalan, tapi untuk tangkap Sultan Kedah dan takluk seluruh Kedah. Benda ni dibuat setelah mendapat perkenan raja Siam, Raja Rama III. Oleh sebab tentera-tentera Kedah semua tak sedia, habis tumbang kota tu dalam masa yang singkat.

Tumbangnya kota tu juga menyebabkan seluruh Kedah tumbang dengan cepat. Sultan Kedah dengan saki baki pengikut yang ada berlindung di Pulau Pinang dan merancang untuk merampas Kedah kembali. Pulau Pinang tak dise.rang sebab dah diberi kepada British melalui perjanjian.

Sepanjang tempoh Kedah menjadi wilayah Siam, habis semua benda dibakar, rakyat dibu.nuh, dicinc.ang dan dirog.ol. Ada yang dijadikan hamba dan ada yang diseksa. Kesemua ini berlaku dalam tempoh 10 tahun Kedah berada di bawah Siam.

Dalam tempoh 10 tahun tersebut, Siam cuba menekan Perak untuk membayar ufti kepada Siam tapi di-buat bodoh-kan oleh Sultan Perak, Sultan Abdul Malik Mansur Shah. Buat apa baginda nak menurut Siam? Kalau nak ikut prestij, baginda lagi megah daripada Siam.

“Beta adalah Sultan dari keturunan dahulu kala (Bukit Siguntang) Betalah yang menyimpan Pedang Diraja dan Pontoh Diraja dan betalah Sultan yang tertua dari semua Sultan ini iaitu diantara raja-raja Siak, Selangor, Riau, Kedah dan Terengganu.

Beta tidak akan menghantar bunga emas ke Siam. Walaupun seandainya p.erang datang melanda beta akan melawan kerana adat bunga emas ini tidak pernah diamalkan oleh mana-mana Sultan sebelum Beta.” – Sultan Abdul Malik Mansur Shah ( 1806M-1825M )

Buat apa cucu cicit maharaja Srivijaya dan Melaka nak sembah Siam? Siam cuba se.rang Perak berkali kali tapi gagal. Tentera Perak sikit pun tak takut dengan tentera Siam. Sama keras kepala dan degil macam sultan deme.

Pada tahun 1827, raja Ligor cuba pujuk sultan Perak dengan sutera sekiranya baginda berangkat ke Ligor dan tunduk kepada Siam. Sultan Abdullah Muadzam Shah, sultan Perak waktu itu menganjing balik raja Ligor. Baginda ni jenis no nonsense.

Memang faham benar per.angai orang Siam perut hijau. Baginda tahu kalau baginda berangkat ke Ligor, memang jadi tawanan terus. Berbanding kerajaan Melayu waktu itu, sultan Perak juga merupakan orang yang ‘crafty’.

Mereka banyak buat perjanjian dan gunakan British untuk malukan Siam tanpa perlu berpe.rang.

Pada tahun 1831, Sultan Ahmad buat comeback. Datanglah hero pertama, Tunku Kudin. Anak saudara Sultan Ahmad ni telah direkrut untuk memimpin tentera Kedah melawan Siam.

Kebencian Tunku Kudin terhadap Siam ni jadi lagi kuat selepas isteri dan anaknya mati akibat letu.pan di rumah oleh orang Siam.

Beliau kemudiannya memimpin 3000 tentera Melayu dari Seberang Perai dan berjaya menawan kota Kuala Kedah.

Tunku Kudin dari awal pe.rang dah tahu ada ahli kongsi gelap Cina bantu Siam. Jadi, selepas kota itu ditawan, baginda menitahkan semua orang Cina yang membantu Siam supaya dijahit hidup-hidup dalam kulit kerbau mati dan dibiarkan di tengah tengah panas sampai mati.

Mereka terus berper.ang hingga ke kota Alor Ganu, tempat pemerintahan Siam. Habis sampai ke sempadan Siam mereka ni berpe.rang. Walau bagaimanapun, Siam ada buat perjanjian dengan British pada tahun 1826. British perlu melarang Sultan Kedah dan pengikutnya dari menye.rang Siam.

Kedah ni dah jadi wilayah Siam. Oleh itu, British memilih untuk bantu Siam atas dasar hormat perjanjian. British mengisytiharkan orang Kedah yang berper.ang waktu tu sebagai lanun dan perompak. Uish sempat lagi tu main kad character assasination.

Tentera Kedah kemudiannya diasak kembali hingga ke kota Kuala Kedah. British menye.rang melalui kapal laut dan membataskan stok bantuan ke tentera Kedah. Orang Siam pula meny.erang dari darat.

Disebabkan benteng kota tu kebal, orang Siam terpaksa membina menara tinggi semata mata untuk tembak meriam ke dalam kota. Selepas 3 bulan, kota itu berjaya ditembus dan dirampas oleh 7500 askar dan 3000 askar gajah Siam. Tunku Kudin syahid selepas sera.ngan ini.

Namun, ada versi lain yang mengatakan Tunku Kudin menyuruh seorang tentera untuk menikam beliau dan beliau akan tikam tentera tu. Bagi mereka, mereka lebih rela mati daripada ditangkap tentera Siam.

Tentera Siam yang bengang dengan Tunku Kudin pun penggal lah kepalanya dan dibawa kepada raja Ligor sebagai hadiah. Terkejut raja Ligor waktu tu bila dia tengok wajah Tunku Kudin tu masih bengis, padahal kepala je.

Kira kira 1255 tentera Kedah syahid. 655 adalah lelaki dan 600 lagi perempuan. Mana mana yang selamat melarikan diri dan kembali mengumpul kekuatan. Pada tahun 1838, tentera Kedah sekali lagi buat comeback, tapi kali ni lagi dahsyat.

Kira-kira 10,000 askar dari Acheh, Serdang (Sumatra), Deli, Berdage, Siak , Pahang, Terengganu dan Kelantan meny.erang Siam dengan serentak. Masuk pulak hero kedua, Tunku Muhammad Saad.

Kesemua tentera itu dipimpin oleh Tunku Muhammad Saad, panglima Mohammad Taib, Tok Moris dan Wan Mali dan masing masing memimpin skuad sendiri di tempat berlainan. Pada waktu itu, maharaja Siam tengah meratapi kemangkatan maharaninya.

Divisyen Soldadu:

Pasukan Pertama – Singgora (Songkhla)

Pasukan Kedua – Terang (Trang), Krabi, dan pulau Panjang. Pasukan ini mengandungi tentera yang digelar “puak tulang besi”.

Selepas semboyan dibunyikan, habis tunggang langgang tentera Siam dihambat tentera Melayu. Selepas kota Kuala Kedah dirampas kembali, Tunku pacakkan panji bendera Kedah sebagai isyarat. British dengan sialnya bising balik suruh serahkan kota Kuala Kedah kepada Siam. Tunku Muhammad Saad pun maki balik dengan mengatakan:

“Beritahu syarikat (SHTI) tersebut, kami telah menawan semula Kedah yang merupakan hak miliki kami yang sebenarnya. Tiada undang-undang yang boleh memansuhkannya selagi kami dapat menghunus pedang atau memegang lembing, kami akan mengekalkan warisan yang diperturunkan daripada nenek moyang kami.”

Selepas itu, tentera Melayu asak lagi sampai ke wilayah Pattani dan kemudiannya ke Singgora. Sepanjang pertempuran pada ketika ini, dikatakan lanun dari Mindanao dan orang Sulu meny.erang sekali. Sekalipun kapal mereka ni tak kuat macam British, mereka lagi rela mati daripada melarikan diri sekalipun kapal mereka habis dibedil.

Namun, itu tak bermakna tentera Kedah tak ada kapal kuat. Mereka juga mempunyai ‘galley’ yang lebih besar daripada British. Kejayaan Tunku membebaskan wilayah wilayah ini sempat dikarang dalam puisi oleh Sheikh Abdul Samad:

Putera bukan sebarang putera
Putera raja sultan pilihan
Negeri Kedah telah berjaya
Mengecapi nikmat anugerah Tuhan
Agama Islam bergerak semula
Begitu lama dalam tekanan.

Sampainya di situ mereka berhenti sekejap sebab monsoon. Memetik kata kata Prof Muati yang pernah mengulas mengenainya, Tunku Muhammad Saad, Wan Mali, Tok Moris dan sebagainya kata:

“Kali ini kita mengamuk sampai ke Bangkok. Kita tunggu tentera bantuan daripada Terengganu dan Pahang. Sampai sahaja mereka, memang Bangkok jatuh sekali.”

Walau bagaimanapun, British kemudiannya campur tangan dengan memberi bantuan kepada Siam. Segala macam pemuras, meriam kapal pe.rang diberi kepada Siam. Angkatan tentera Tunku terpaksa berundur kembali akibat dise.rang.

Tak lama selepas itu, sebuah per.ang yang sengit telah berlaku di Haad Yai (Hat Yai). Semasa mereka berp.erang, seorang ulama besar bernama Sheikh Samad Al- Falimbani telah syahid. Kepalanya dipisahkan dan dibawa ke Bangkok sebagai hadiah kepada maharaja Siam.

Angkatan Kedah ditekan dan ditekan hingga ke kota Kuala Kedah dan kembali ke posisi defensif. Setelah bantuan dari Bangkok sampai, tentera Siam perut hijau menyerbu kota Kuala Kedah. 15,000 tentera siam dengan senjata moden seperti senapang dan meriam, dan gajah gajah pe.rang menggempur kota tersebut. Di laut, British membedil kota itu dari jauh dengan kapal laut. Mereka tak berani datang dekat kerana takut dibedil meriam kota Kuala Kedah. Memang dikepung habis kota tu.

Pada tarikh 19 Mac 1839, kota itu mula ditawan oleh Siam. Apabila sedar kota Kuala Kedah akan jatuh pada bila bila masa, saki baki tentera Melayu dan askar Sepoi India Muslim bertindak melakukan ser.angan berani mati untuk memberi masa Tunku dan panglima-panglimanya melarikan diri. Angkatan tentera Tunku Muhammad Saad yang sekitar 200 orang tetap melawan walaupun bekalan peluru dah tak cukup. Tepat 23 Mac 1839, Kuala Kedah ditawan sepenuhnya buat berkali kali oleh Siam.

Kesemua tentera dan rakyat yang berada di dalam kota tersebut dibu.nuh dengan kejam, kecuali bagi mereka yang terjun ke Alor Melaka. Sebab kalah lagi, datang pulak hero ketiga. Tunku Anum. Sebelum ni, beliau merupakan diplomat bunga emas bagi Kedah ke Siam.

Sebab per.angai sial Siam perut hijau dengan Inggeris, beliau pilih untuk berpe.rang melalui diplomasi macam Sultan Perak. Benda pertama beliau buat ialah ambil hati anak raja Ligor. Pada masa yang sama, beliau melatih tentera tentera Kedah dalam diam.

Beliau kemudiannya berkhidmat di istana Ligor sebagai pegawai diplomat. Padahal beliau ni perisik. Dalam diam beliau kaji struktur dan maklumat tentera Siam. Selepas cukup waktu, tentera Kedah mula memberontak. Anak raja Ligor yang memerintah Kedah waktu tu minta bantuan kepada Istana Ligor.

Raja Ligor bagi bantuan dan baginda tawarkan Tunku Anum jadi wakil Kedah kalau tolong. Tunku Anum buat bodoh. Siam mintak tolong lagi, Tunku Anum buat bodoh. Akhirnya, anak raja Ligor mengalah dan merdekakan Kedah mengikut syarat-syarat Tunku Anum.

Sepanjang aku baca dokumen sejarah waktu zaman kolonial, orang Siam selalu dabik depa bangsa yang tak terjajah. Padahal sorok belakang bontot kuasa besar je. Dalam dokumen British acap kali disebut pasal per.angai Siam dan orang Kedah:

Yang ni pulak pandangan Sherard Osborn tentang tentera pakatan Kedah dan sekutu:

“Seperti anjing, pribumi di sepanjang persisir pantai semenanjung India menjilat tangan orang yang menyiksa mereka; tetapi tidak bagi Orang Melayu; dan kita Orang Inggeris seharusnya menjadi yang pertama menghormati bangsa yang tidak tunduk dengan penuh kehinaan kepada penderaan atau penindasan”.

RUJUKAN:

Anthony Webster (15 September 1998). Gentlemen Capitalists: British Imperialism in South East Asia, 1770-1890. I.B Tauris, p.38.

Buyung Adil, H. (1980). Sejarah Kedah. Kuala Lumpur: Dewan Bahasa dan Pustaka.

Ghazali, A.Z. (1995). Pribumi dan Penjajah: Gerakan tentangan di Malaysia.

Mohamad Athir Islamil. (17 Mac 2017). “Peristiwa Pe.rang di Sungai Perak”. Utusan Online. Retrieved 17 Februari 2019.

Suzalina Halid. (2015). “Sultan Kubang Pasu”. BHplus.


Keirin: Sukan Basikal Yang Berasal Dari Judi Jepun

Pada Ahad lepas, seluruh negara menonton kelibat Datuk Azizulhasni Awang menggondol pingat perak acara keirin dalam Sukan Olimpik Tokyo 2020. Walaupun keirin sudah menjadi sebahagian daripada acara berbasikal trek Sukan Olimpik sejak 20 tahun lepas, ia sebenarnya mempunyai sisi berbeza di Jepun.

Di Jepun di mana acara ini diperkenalkan sejak lebih 70 tahun yang lalu, ia lebih dikaitkan dengan aktiviti perjudian, rasuah dan keganasan. Warga Jepun amat menggemari acara ini kerana ia bersifat ringkas, tidak terlalu teknikal dan lebih mudah mengetahui siapa bergelar pemenang pada akhir perlumbaan.

Setiap kali perlumbaan keirin bermula, penunggang yang menetapkan kelajuan atau pacer mengayuh mengikut rentak perlahan sambil diikuti pelumba-pelumba. Pacer akan meningkatkan kelajuan kayuhan secara perlahan-lahan sebelum pelumba berlumba pecut untuk baki tiga pusingan terakhir.

Bagi peminat sukan berbasikal, pasti perasan jarang melihat kelibat pelumba Jepun dalam acara keirin antarabangsa. Sebabnya mudah menurut jurulatih keirin Jepun dari Perancis, Benoit Vetu: ia tidak membawa pulangan dari segi kewangan. Di peringkat domestik, mereka boleh saja meraih lebih AS$1 juta dengan perlumbaan Grand Prix akhir musim menjanjikan ganjaran ¥100 juta kepada pemenang.

Wartawan sukan berbasikal Junki Iwasawa mengakui amat berbangga dengan kehebatan acara berbasikal trek itu. Tetapi pada masa sama, beliau mengakui acara tersebut berdepan cabaran besar termasuk cubaan mengatur perlumbaan oleh pelumba.

Bagi mengelakkan isu mengatur perlumbaan timbul, pelumba diarah memasang basikal mereka sendiri dan diperiksa sebelum perlumbaan. Dan tidak seperti basikal yang digunakan oleh Datuk Azizulhasni semasa final acara keirin, basikal keirin Jepun merupakan basikal biasa rekaan lama yang tidak diubah sejak 50 tahun lalu.

Menurut wartawan akhbar The Guardian, Justin McCurry, keirin cuba ditampilkan sebagai sebuah acara yang bersih di mata dunia. Tetapi kaitannya dengan sub-budaya masyarakat Jepun yang mendalam membuatkan negara Matahari Terbit itu enggan membiarkan ia dilihat oleh orang luar.

Tidak seperti perlumbaan keirin biasa di mana sebarang kesalahan dikesan boleh mengakibatkan pelumba diberi amaran atau disingkirkan dari perlumbaan oleh komisar perlumbaan, lain pula halnya di Jepun. Bagi para pelumba, bertolak-tolak, berlanggar kepala atau perlanggaran bukan perkara baru. Ia dianggap norma dalam perlumbaan selagi mana ia menjanjikan kemenangan kepada pelaku.

Tetapi pada akhir perlumbaan, pemenang meredakan sebarang bentuk permusuhan dengan pelumba yang kalah. Caranya ialah sama ada menghulurkan air atau memberi hadiah tertentu seperti tayar atau sarung tangan.

Bagi rakyat Jepun, seorang pelumba harus bersikap jujur dan mampu mengawal dirinya sepanjang perlumbaan. Atas sebab itu, Institut Keirin Jepun merupakan tempat terbaik bagi mana-mana individu yang mahu menceburi acara ini. Bukan mudah untuk menyertai institut itu memandangkan mereka hanya memilih 70 orang peserta daripada 400 orang pemohon.

Dalam tempoh 10 bulan penyertaan mereka, peserta bukan saja akan diajar tentang aspek fizikal acara itu. Sebaliknya, tambah Vetou, mereka turut diminta menghadiri kelas yang mengajarkan aspek taktikal, undang-undang dan mekanikal. Acara keirin sememangnya dikawal selia dengan ketat tetapi dengan 4,000 orang pelumba di Jepun, prospek pekerjaan yang cerah menanti graduan institut.

Salah seorang pelajar institut ialah Yukoh Saito, 26, dari Tokyo. Dia berangan nak menjadi pemain besbol dan pernah ke Amerika Syarikat untuk menjalani pemilihan pemain. Bagaimanapun, selepas impiannya tidak kesampaian, Saito beralih kepada acara keirin kerana ia dilihat dapat merealisasikan impiannya sebagai atlet profesional.

Disebabkan ganjaran lumayan menanti para pelumba, pelumba harus mendedahkan taktik mereka kepada kaki judi yang membuat pertaruhan. Ini bagi memastikan mereka mendapat maklumat mencukupi sebelum membuat sebarang pertaruhan.

Sejak ia diperkenalkan di velodrom pada 1948, lebih AS$360 bilion dibelanjakan untuk judi keirin. Ini menunjukkan bukan saja bagaimana aktiviti perjudian mendefinisikan aktiviti sukan di Jepun. Malah, ia turut meneruskan kesinambungan sisi gelap yang memang diketahui termasuk yakuza.

McCurry yang juga penulis buku “War on Wheels, Inside the Keirin and Japan’s Cycling” mendedahkan pada masa lalu, keirin dicemari dengan aktiviti pengaturan perlumbaan dan pembabitan organisasi jenayah terancang termasuk yakuza.

Dan bukan sesuatu yang asing jika melihat kaki judi mabuk atau bergaduh di kawasan velodrom. Akibat semua isu yang dinyatakan, ada pemimpin kerajaan yang menggesa velodrom-velodrom ditutup bagi menghentikan perkara ini daripada terus berleluasa. Bagi mereka, velodrom-velodrom ini menonjolkan teladan buruk kepada generasi muda.

Siapa sangka, acara keirin yang diperkenalkan dalam temasya Sukan Olimpik 2000 di Sydney, Australia rupa-rupanya mempunyai sisi gelap tersendiri di Jepun. Dan itu juga menjelaskan mengapa Jepun hanya mempunyai seorang pemenang pingat untuk acara itu dalam sejarah Sukan Olimpik.

RUJUKAN:

AFP. (2021). The Unspoken And Mysterious World Of Japanese Keirin Racing.


Unduk Ngadau – Pertandingan Ratu Cantik Sabah

Menjelang
bulan Mei pada setiap tahun, Negeri Di Bawah Bayu iaitu negeri Sabah akan
menghimpun jelitawan yang bakal meraih gelaran Unduk Ngadau. Unduk Ngadau
merupakan satu pertandingan ratu cantik yang disertai oleh anak-anak dara
tempatan negeri Sabah yang berbangsa Kadazan-Dusun. Pertandingan Unduk Ngadau
ini juga dibuka kepada anak-anak gadis Sabah yang tinggal di negeri-negeri yang
lain dengan mewakili negeri tersebut. Walau bagaimanapun, pertandingan ini
tidak dibuka kepada yang beragama Islam.

Pertandingan Unduk Ngadau mula diadakan pada tahun 1960 dan disandang oleh Yong Mee Lan dari daerah Penampang. Walau bagaimanapun, dalam tahun 1960-an, pertandingan ini dikenali sebagai Miss Kadazan. Pada era 1970-an, nama pertandingan ini ditukar kepada Miss Harvest Festival dan sekali ditukar pada era 80-an.

Bermula pada tahun 1991, nama Unduk Ngadau digunakan sebagai nama pertandingan ini dan gelaran Unduk Ngadau pada tahun 1990 ialah Julia Augustine juga dari daerah Penampang. Dalam pertandingan ini, wakil dari daerah Penampang kerap menyandang gelaran juara dan direkodkan bahawa telah menjadi juara sebanyak 28 kali. Adakah ini bermaksud anak-anak gadis Penampang jelita belaka?

Pertandingan Unduk Ngadau sangat berkait rapat dengan legenda Huminodun. Pertandingan ini memperingati pengorbanan seorang gadis yang bernama Huminodun. Menurut legenda, dikisahkan terdapat sebuah keluarga iaitu Kinoingan dan isterinya Suminundu bersama 8 orang anak; 6 lelaki dan 2 perempuan.

Malang telah menimpa apabila tanaman pada ketika itu tidak membuahkan hasil yang baik menyebabkan penduduk di perkampungan tersebut tidak mempunyai makanan yang cukup dan hampir kebuluran. Bagi mengatasi masalah itu, dikhabarkan bahawa Kinoingan perlu mengorbankan anak perempuannya, Huminodun untuk mendapatkan hasil tanaman yang lumayan. Dalam suasana yang sedih, Kinoingan dan Suminundu menerima keputusan Huminodun yang sanggup berkorban demi menyelamatkan penduduk kampung tersebut daripada kebuluran.

Pengorbanan Huminodun ini telah menyelamatkan penduduk kampung tersebut seperti yang diceritakan bahawa darahnya telah menghasilkan padi, kepalanya menjadi kelapa, tulangnya menjadi ubi kayu dan jarinya menjadi halia. Sementara giginya menjadi bijirin, keledek pula terhasil dari lututnya dan bahagian badan yang lain menghasilkan pelbagai tumbuhan yang boleh dimakan.

Pengorbanannya yang besar ini telah menghasilkan makanan yang mencukupi dan membawa kepada masyarakat suku kaum Kadazan dan Dusun untuk mengadakan Magavau iaitu satu upacara kesyukuran kepada Bambazon atau semangat padi, dan upacara inilah yang dikenali sebagai Kaamatan. Upacara kesyukuran ini juga berkait rapat dengan Sugandoi – iaitu Bobolian/Bobohizan (high priestess) mendendangkan mantera memuja semangat yang memberikan rezeki yang lumayan.

Pertandingan ini bukan setakat pertandingan yang mempamerkan kecantikan para gadis. Pertandingan ini menuntut keintelektualan dan kebijaksanaan seseorang gadis berkenaan pelbagai isu yang berkaitan dengan kaum Kadazan-Dusun. Para peserta juga mesti memahami dan menghayati konsep pakaian tradisional dan aksesori yang dikenakan oleh mereka. Warna, motif sulaman, dan jenis aksesori yang digunakan menyimpan maksud tersiratnya tersendiri. Peserta Unduk Ngadau juga harus bijak mempertingkat kehidupan golongan anak dara tempatan di samping melestarikan warisan tradisi yang ditinggalkan oleh nenek moyang.

Unduk bermaksud pucuk atau daun muda tumbuhan sementara ngadau atau tadau bermaksud matahari dalam keadaannya yang paling terang, melambangkan keremajaan yang mekar dengan kecantikan menggambarkan fizikal yang baik, kualiti kekuatan, bersemangat dan kasih sayang berada pada puncaknya. Apabila nilai ini diterjemah kepada ‘Unduk Ngadau’ wanita terpilih antara wanita jelita yang memiliki nilai yang tinggi serta maksud yang lebih mendalam bukan sekadar penampilan fizikal semata-mata. Antara soalan yang mungkin ditanya:

Dalam pertandingan ini juga, peserta mestilah menguasai bahasa ibunda dengan baik kerana memiliki kemahiran komunikasi yang sangat baik. Sama seperti pertandingan ratu cantik yang lain, para Unduk Ngadau juga perlu menjawab soalan yang dikemukakan dengan penuh keyakinan dan dengan jawapan yang berkualiti.

Pada akhir bulan Mei ini, pertandingan akhir Unduk Ngadau 2019 akan menentukan siapakah penyandang Unduk Ngadau pada tahun ini. Adakah Unduk Ngadau dari daerah Penampang lagi?


“Something Very Big Has Just Happened!” – Donald Trump

“Something very big has just happened! … Abu Bakar al-Baghdadi is d3ad.”

Dengan itu Trump “mengesahkan” kematian ketua ISIS/Daish (ad-Dawla al-Islamiyya fi al-Iraq wa ash-Sham) yang mengisytiharkan diri sebagai “Khalifah Ibrahim” sejak 29 Jun 2014. Menurut Trump, al-Baghdadi telah meletupkan diri semasa diserbu oleh tentera US di Idlib, Syria.

Baghdadi ialah sosok yang penuh misteri. Tak banyak yang diketahui pasal kehidupan dia sebelum ISIS bermaharajalela. Orang cuma tahu dia mengetuai kumpulan Al-Qaeda Iraq (AQI) selepas kematian Abu Musab al-Zarqawi dan Abu Omar al-Baghdadi, dan regroup ia menjadi ISIS pada tahun 2013.

Menurut sesetengah sumber, 2-3 bulan lepas al-Baghdadi dah melepaskan jawatan “khalifah” kepada Abdullah Qardash. Jadi kematian al-Baghdadi tidak serta merta “mematikan” ISIS, walaupun ia dah nyawa-nyawa ikan sejak kejatuhan ibu kotanya Raqqa pada Oktober 2017 dan kehilangan tanah terakhirnya pada Mac 2019.

Perbezaan utama ISIS dan Al-Qaeda ialah strategi. Al-Qaeda melancarkan serangan di merata dunia untuk menggulingkan kerajaan yang mereka anggap sebagai musuh Islam, baru mendirikan khilafah. ISIS pula ingin mendirikan khilafah dulu, baru melancarkan penaklukan dari situ. Dan modus operandi itu berjaya menarik ramai orang ke ISIS berbanding Al-Qaeda. ISIS kini dah tak mempunyai tanah, jadi mungkin terpaksa revert balik kepada gaya ala Al-Qaeda.

Samada Baghdadi benar-benar mati, masih boleh diperdebatkan. Macam Osama bin Laden dulu. US yang kata diorang bunuh, dan US juga yang kata diorang kebumi Osama di laut. Jadi ramai kata ni semua “wayang” US sebenarnya. Ada yang kata Baghdadi ni sebenarnya ejen Mossad, ejen CIA yang diguna oleh US untuk menghuru-harakan Timur Tengah.

Tapi kalau pandang pakai mata kasar, US tak untung apa pun dari kemunculan ISIS. Malah pengaruh US di Timur Tengah semakin hari semakin terhakis. ISIS mengabsahkan campur tangan Rusia di Syria, yang berjaya menghidupkan balik rejim Assad yang nyawa-nyawa ikan, mengukuhkan pengaruh Rusia. Mungkin ISIS memberi alasan kepada US untuk membantu Kurd untuk mendirikan negara Kurd yang boleh memain peranan sebagai “Israel Kedua”, tapi hari ni Trump pun “sell out” Kurd untuk jaga hubungan dengan Turki.

Memandangkan tahun depan ialah tahun pilihanraya Presiden US, pengumuman Trump ni tentu dibuat untuk menaikkan populariti dia, “defeat ISIS” ialah antara manifesto Trump. Dan perkembangan ini (tepat pada masanya) juga mengabsahkan pengunduran US dari Syria yang dikecam kiri kanan. Macam dulu selepas membvnuh Osama, Obama cepat-cepat mengumumkan pengurangan tentera di Afghanistan dan Iraq, supaya dia dapat mengalihkan fokus US dari Timur Tengah ke Asia Timur untuk strategi “Pivot to Asia” menentang China.

Kebangkitan dan kejatuhan ISIS membawa trauma kepada penduduk di Syria dan Iraq, dan juga memburukkan nama Islam, menyebabkan simbol panji hitam (ar-Rayah dan al-Liwa) yang merupakan simbol Rasulullah kini dipandang sebagai “simbol teroris”. Fitnah yang Baghdadi timbulkan ini, tak akan dapat sembuh sepenuhnya dengan kematiannya.


Istana Sleeping Beauties Dan Dua Perang Dunia

Istana Neuschwanstein ini terletak di Bavaria, Jerman. Istana ini tidaklah terlalu ‘purba’ sangat, kerana ia siap dibina pada tahun 1886. Sekitar tahun ni, Tanah Melayu mula memasuki era campurtangan British.

Ia dibina untuk raja Bavaria, Ludwig II. Raja ni memang suka hal-hal seni dan projek-projek pembinaan mega seperti Herrenchiemsee, Linderhof dan sebagainya selain Neuschwanstein. Seperti raja ini versi Suryavarman II dari Angkor. Tabiat ini tak bagus kerana ia menjejaskan sisi kuasa politiknya apabila peranannya dalam kerajaan Bavaria disisihkan sedikit demi sedikit apabila tabiat borosnya dijadikan alasan untuk menyingkirkannya. Bavaria ketika itu dibayangi ‘German Reich’, kesatuan yang dipimpin oleh Prussia selepas menang perang dengan Perancis.

Istana ini adalah model terbaik kepada senibina era ‘Romanticism’ dan trivia, ianya menjadi model kepada istana Disneyland, “Sleeping Beauty Castle”. Malah ia menjadi istana rujukan popular kepada fantasi zaman purba Eropah pada masa silam.

Sebenarnya, apa yang nak ditumpukan di sini adalah bagaimana istana ini boleh bertahan sehingga ke hari ini, merentasi dua perang dunia.

Pada era Nazi, istana ini diletakkan di bawah organisasi ‘Einsatzstab Reichsleiter Rosenberg für die besetzten Gebiete’, yang mana ia dijadikan stor menyimpan harta rampasan perang dari Perancis. Menjelang berakhirnya perang, German Reichsbank menggunakan istana ini untuk menyimpan emas yang kemudiannya dipindahkan dari istana ini.

Kemaraan Tentera Berikat yang mula menakluki Jerman, menyebabkan pihak Nazi merancang menjalankan polisi ‘bumi hangus’ untuk mengelakkan kerja-kerja seni dan bangunan istana ini jatuh ke tangan Tentera Berikat. Namun SS-Gruppenführer yang ditugaskan untuk memusnahkan istana ini tidak melakukannya. Anehnya, istana dan segala isinya diserahkan dalam keadaan baik kepada Tentera Berikat. Istana ini kemudiannya dijadikan tempat menyimpan khazanah arkib yang asalnya dari bangunan yang musnah di Munich akibat perang.

Moralnya di sini, pihak Nazi yang terkenal sebagai ‘mesin pembunuh’ tetap menjaga istana ini dan memanfaatkannya mengikut keperluannya. Memang rancangan asalnya istana ini hendak dimusnahkan untuk mengelakkannya jatuh ke tangan musuh namun pihak Nazi menukar fikiran dan menyerahkannya kepada Tentera Berikat. Pihak Tentera Berikat pula tidak memusnahkan istana ini namun dibiarkan wujud sehingga ke hari ini.

Namun trend kerabat raja dan pemimpin Melayu kita, jika ada duit banyak, buat istana baru, istana lama dibiarkan mereput atau dimusnahkan. Taklah semua tetapi kebanyakan kes.

Saya sebenarnya teringin nak naik Istana Kenangan di Kuala Kangsar tu tapi tidak dibenarkan oleh pengawal di situ. Takut runtuh, katanya. Diharap pihak-pihak berwajib segera membaikpulih istana ini. Istana ini adalah mahakarya seni pertukangan Melayu yang terunggul dan contoh kecemerlangan ukiran Melayu yang masih wujud sehingga ke hari ini. Rugi giler kalau istana ni mereput macam tu je.

Istana Neuschwanstein ini kerajaan Bavaria Jerman baikpulih dari semasa ke semasa, ini istana batu agam, bina atas gunung lagi. Susah tak susah. ‘Berkat’ jaga istana ni, kerajaan Jerman kaut lebih kurang 6 juta Euro setahun dengan 1.3 juta pelawat setahun.

Pelancong luar datang, dia nak tengok istana-istana kita, nak rasa makanan kita.

Keunikan.

Istana dengan seni pertukangan Melayu tak adeadi sana walau sana penuh dengan istana-istana batu yang megah-megah. Tapi dia nak datang juga lihat istana dengan seni pertukangan Melayu tu.

Sebab itu nilai seni yang kita ada, tak ada pada mereka dan ianya jadi barang ‘rare’ pada mereka.


Harry Potter: Sumpahan Tidak Terampun

Di dalam Harry Potter and Goblet Of Fire, diperkenalkan secara lebih jelas tentang satu set sihir kejam, berkuasa dan sangat ‘dark’. Diterangkan oleh Bertemius Crouch Jr. yang menyamar menjadi Profesor Alastor Moody, dia menggunakan contoh seekor labah-labah yang dibesarkan menggunakan sihir Engorgio.

Sihir ini dipanggil Unforgivable Curses atau di dalam Bahasa Melayu diterjemah sebagai Sihir Yang Tidak Dapat Dimaafkan, Tidak Terampun. Sihir ini diiktiraf berb4h4ya pada tahun 1717 dan hanya boleh digunakan sekiranya mendapat perkenan Menteri Sihir.

Menteri Magik memberi hukuman kepada pengguna Unforgivable Curses, sesiapa yang menggunakan sihir ini dimasukkan ke penjara Azkaban selamanya kecuali mempunyai bukti kukuh bahawa mereka dipaksa.

Walaupun menjadi ‘polis’ alam ahli sihir, Auror juga tidak dibenarkan menggunakan Unforgivable Curses. Mereka hanya dibenarkan menggunakan dua kali sahaja, iaitu First Wizarding W4r (Zaman Order Of Phoenix) dan Second Wizarding W4r (Battle Of Hogwart ).

Penulis hendak menceritakan secara kasar apakah ketiga-tiga Unforgivable Curse dengan lebih mendalam.

Imperius Curse (Imperio)

Imperius Curse atau Sihir Dominasi ialah salah satu komponen utama dalam set Unforgivable Curses. Imperius Curse atau Imperio berfungsi dengan mengawal atau mendominasi penuh mangsa hidup secara paksa oleh si penyihir.

Dicipta di Era Awal Pertengahan oleh ahli sihir jahat. Dicipta asalnya untuk memaksa ahli sihir baik menjadi hamba secara paksa. Setelah tertubuh Kounsil Ahli Sihir, mereka memuktamadkan Imperius Curse sebagai Unforgivable Curses.

Setelah First Wizarding W4r, beberapa ‘otai’ D34th Eater seperti Lucius Malfoy, Corban Yaxley, Walden MacNair, Avery Crabbe yang ditahan Auror dibicarakan kerana terlibat dengan Voldemort.

Untuk melepaskan diri, mereka mengatakan bahawa mereka telah di ‘control’ oleh Lord Voldemord menggunakan Imperius Curse. Alasan mereka diterima namun beberapa D34th Eater masih dihukum atas kesalahan lain seperti merosakkan infrastruktur sekitar.

Cruciatus Curse (Crucio)

Cruciatus Curse atau Sihir Penyeksaan merupakan salah satu sihir paling kuat dan gelap di dalam alam sihir. Dikenali kerana berkesan dalam menyeksa mangsa pada tahap yang sangat perit, menyebabkan ia juga diiktiraf sebagai salah satu daripada Unforgivable Curses.

Juga dicipta pada Era Awal Pertengahan oleh ahli sihir jahat, fungsi asalnya ialah digunakan untuk meny3r4ng lawan secara lebih efektif ketika pert4rung4n (dvels).

Setelah First Wizarding W4r, empat D34th Eater; Bellatrix Lestrange, Rodolphus Lestrange, Rabastan Lestrange dan Barty Crouch Jr. yang terlepas dari didakwa, menangkap dan menjadikan 2 Auror sebagai tawanan, yakni Frank Longbottom dan Alice Longbottom, ibu bapa Neville Longbottom.

Alice dan Frank diselamatkan namun sumpahan tersebut menjadikan mereka tidak waras, mereka tinggal di hospital untuk rawatan susulan.

Kill1ng Curse (Avada Kedavra)

Kill!ng Curse atau Sihir Membvnuh merupakan sihir paling hitam, kejam dan paling kuat pernah dicipta. Sihir ini berfungsi membuvnvh mangsa sihir dengan kadar segera tanpa kesakitan atau penyeksaan. Mangsanya juga tiada jejak atau kesan parut kepada badan.

Kill!ng Curse hanya mempunyai satu ‘counter’ ataupun penghalang iaitu ‘Sacrificial Protection’ atau digelar Pertahanan Pengorbanan atas dasar kasih dan cinta. Meskipun menggunakan sihir penghalang tahap tertinggi pun, masih tidak dapat melawan kekuasaan Kill!ng Curse.

Juga dicipta di era seperti dua komponen lainnya, ia juga asalnya berperanan utnuk membunvh musuh atau lawan dalam pertarungan. Sehingga tahun 1927, Kill!ng Curse juga pernah digunakan oleh Magical Congress of the United States Of America kepada beasts yang berbahaya.

Kounsil Ahli Sihir memutuskan akhirnya untuk menjadikan Kill!ng Curse sebagai salah satu Unforgivable Curse.

Banyak penggunaan Ki!ling Curse ditunjukkan di dalam filem, seperti:-

P3mbvnuh4n James Potter dan Lily Evans

P3mbvnuh4n Albus Dumbledore

P3mbvnuh4n Cedric Diggory

Sebagai umat islam, hendaklah kita dijauhkan oleh sihir kerana ia adalah sangat berbahaya dan mengancam iman seseorang mukmin.

Artikel dikirimkan oleh MYpotterhead untuk The Patriots.


Perpustakaan Pergamum – Perpustakaan Teragung Dunia Purba

Pergamum, Anatolia, atau kini bandar Bergama, Turki moden merupakan salah sebuah kota paling penting di Yunani pada zaman Hellenistik. Kota ini kaya dengan budaya dan perpustakaan besar di tengah-tengah kotanya. Kota ini masyhur sebagai sebuah pusat pentadbiran terutama ketika ia diperintah oleh Raja Eumenes II dari Dinasti Attalid. Di bawah kekuasaan raja ini, Pergamum memutuskan hubungan dengan Macedonia dan bersekutu dengan Republik Rom.

SALAH SEBUAH PERPUSTAKAAN UTAMA DUNIA PURBA

Kota ini memiliki populasi lebih 200 000 orang. Secara kebudayaan, ia berseteru dengan Alexandria dan Antioch, terutama dari segi hasil-hasil seni termasuklah patung-patung dan seni bina. Hal ini dapat dilihat menerusi pembinaan Altar Agung Pergamum. Kota ini juga merupakan pusat keagamaan yang signifikan dan ia pernah disebutkan di dalam Perjanjian Baru sebagai salah sebuah dari Tujuh Buah Gereja Wahyu. Sekitar tahun 133 Sebelum Masihi, Pergamum diserahkan kepada Republik Rom dan pada Zaman Pertengahan pula, ia tumbang ke tangan pemerintahan Empayar Uthmaniyah.

Perpustakaan Pergamum adalah pusat bagi segala elemen kebudayaan. Seorang penulis Yunani yang bernama Plutarch berkata bahawa ia menyimpan sebanyak 200 000 jilid buku. Perpustakaan ini dikenali sebagai salah sebuah perpustakaan paling penting di dunia purba dan kedudukannya hanya dapat ditandingi oleh Perpustakaan Iskandariah (Alexandria).

Menurut seorang penghikayat purba, Pliny the Elder, Perpustakaan Pergamum sangat masyhur hingga ia dianggap sebagai ‘pesaing terhebat’ Perpustakaan Iskandariah. Kedua-dua perpustakaan ini cuba untuk menghimpunkan koleksi manuskrip yang paling lengkap. Keduanya tuut membangunkan sekolah-sekolah pemikiran yang saling berseteru.

Malahan, legenda menceritakan bagaimana Empayar Ptolemaic di Mesir menghentikan penghantaran papirus ke Pergamum semata-mata atas tujuan agar mereka dapat melambatkan perkembangan perpustakaan itu. Sebagai susulan, kota itu kemudiannya berkembang menjadi sebuah tapak penghasilan kertas kulit.

Sekumpulan rakyat Pergamum dan isteri kepada canselor bandar, Flavia Melitene, memainkan peranan yang besar dalam membekalkan bahan untuk perpustakaan tersebut. Misal yang paling signifikan adalah beliau menghadiahkan sebuah patung Maharaja Rom, iaitu Maharaja Hadrian kepada perpustakaan tersebut.

HADIAH KEILMUAN

Legenda menyebutkan bahawa Mark Anthony, pemerintah empayar Macedonia pada zaman kemuncaknya, pernah memberikan kesemua 200 000 jilid dalam perpustakaan itu kepada Cleopatra sebagai hadiah perkahwinan. Jilid-jilid ini ditakdirkan untuk dimiliki oleh Perpustakaan Iskandariah, sekaligus menamatkan status Perpustakaan Pergamum sebagai salah sebuah perpustakaan agung di zamannya. Terdapat kemungkinan bahawa jilid-jilid yang dihadiahkan ini turut musnah dalam kebakaran yang melanda Perpustakaan Iskandariah, memandangkan tarikh kemusnahan jilid-jilid tersebut masih tidak diketahui dengan jelas.

Sebahagian pihak berpendapat bahawa Julius Caesar membakar perpustakaan ini semasa berlakunya perang saudara pertama pada tahun 48 Sebelum Masihi. Pihak lain pula mengemukakan tarikh kehancuran perpustakaan itu kepada beberapa tarikh; semasa serangan Aurelian pada tahun 270-275 SM, titah Paus Theophilius of Alexandria untuk meruntuhkan ilmu pagan silam atas nama tuhan pada tahun 391 Masihi, atau penaklukan Islam ke atas Mesir pada tahun 642 Masihi.

Sekiraya perpustakaan ini dimusnahkan oleh Julius Caesar, hal ini menyokong kisah di mana Mark Anthony menghadiahkan kandungan Perpustakaan Pergamum kepada Cleopatra atas tujuan mengisi semula koleksi Perpustakaan Iskandariah. Namun malangnya, tiada sebarang katalog Perpustakaan Pergamum yang kita ketahui sekaligus memustahilkan kita untuk mengetahui skop atau cakupan koleksinya bagi membuat perbandingan.

SENI BINA PERPUSTAKAAN PERGAMUM

Dibina oleh Eumenes II pada era kemuncak kemasyhuran Pergamum, perpustakaan ini terletak di penghujung utara acropolis. Ia merupakan satu-satunya perpustakaan Yunani yang bukti kewujudannya dapat ditemukan oleh ahli-ahli arkeologi pad ahari ini. Justeru, ia adalah satu-satunya perpustakaan dari dunia purba yang kita boleh huraikan seni bina dan bahan-bahan binaan yang digunakan olehnya secara terperinci.

Secara meluas, pelan reka letak perpustakaan ini difahami kuran lebih seperti ini: sebuah ruangan besar yang mempunyai sebuah patung dewa bersaiz besar di bahagian utamanya terletak bertentangan dengan gerbang utama. Secara tipikal, patung ini tidak lain adalah patung Athena. Ruangan utama ini mempunyai sebuah exedra, bilik sampingan atau portico yang membentuk tapak bagi peletakan rak-rak buku.

Rak-rak buku ini hadir dalam bentuk almari bertutup dengan ukuran sekitar 2 meter (6.56 kaki) tinggi, sekaligus meninggalkan sedikit ruang pada sisi dinding menaik ke atap sebagai ruang buat jendela-jendala yang membolehkan cahaya masuk secara alami ke ruangan tersebut.

Bilik ini mungkin turut digunakan untuk aktiviti debat, syarahan, upacara dan pembelajaran. Hanya sebahagian kecil sahaja koleksi yang ditempatkan di bilik ini, memandangkan ia tidak dapat menampung kesemua 200 000 jilid yang terdapat dalam koleksi Perpustakaan Pergamum.

Bilik-bilik sampingan didirikan secara bertahap untuk menempatkan koleksi yang sentiasa bertambah pada era pemerintahan Eumenes II. Bilik-bilik baru ini tidaklah boleh dianggap sebagai sebuah mahakarya seni. Namun, ia tetap berfungsi dengan efisien dan digunakan untuk menampung kebanyakan jilid. Bilik-bilik baru ini turut berfungsi sebagai scriptoria dan bilik-bilik menulis.

Terdapat sedikit ruang yang sengaja diwujudkan antara rak-rak buku dengan dinding luar bangunan bagi tujuan membolehkan udara berkitar di sekitar bilik bacaan. Tujuan utama bagi hal ini adalah untuk menghindarkan perpustakaan tersebut dari menjadi terlalu lembab dalam cuaca hangat di Anatolia. Keadaan ini secara meluas dianggap sebagai usaha awal dalam pemeliharaan dan penjagaan perpustakaan.

Kelembapan sering menjadi salah satu musuh utama perpustakaan. Gulungan papirus dan jilid-jilid kertas kulit disimpan di dalam almari bertutup bagi menghindarkannya daripada kelembapan yang datang daripada foundasi dan jendela yang dibuka. Sejurus selepas dibina, jendela-jendela ini memerlukan sengkuap (awning) di bahagian atasnya untuk meneduhinya daripada hujan dan debu daripada luar lantaran panel-panel jendela kaca belum lagi digunakan melainkan pada lewat kurun pertama Sebelum Masihi.

WUJUD DALAM BENTUK PUING-PUING RUNTUHAN

Walaupun sudah runtuh dan hanya wujud sebagai puing-puing bangunan, perpustakaan ini masih berdiri sebagai bukti kepada kekayaan ilmu yang pernah dimiliki oleh orang-orang Yunani, Rom dan sekutu-sekutu mereka. Ia merupakan simpanan khazanah arkeologi yang menguakkan kepada kita jendela ke zaman silam menerusi jilid-jilid yang disimpan olehnya, hasil-hasil seni yang dimiliki serta seni bina purba yang memperindah bangunannya. Lantaran itu, Perpustakaan Pergamum kekal sebagai sebuah tapak yang sangat penting buat kita sehingga ke hari ini, sebagaimana pentingnya ia di zaman silam.

TERJEMAHAN:

Veronica Parkes. (24 Februari 2017). The Library of Pergamum: A Contender for the Greatest Library of the Ancient World. Ancient Origins. https://www.ancient-origins.net/ancient-places-asia/library-pergamum-contender-greatest-library-ancient-world-007601


IAG Guardian – Aset Penjaga Keamanan ATM sebaris kenderaan The Rock dalam F&F

Baru-baru ini Menteri Pertahanan, YB Mohamad bin Sabu telah melaksanakan lawatan kerja rasmi ke Sektor Barat UNIFIL di Maarakeh, Lubnan di bawah kawalan dan jagaan Malaysia Battalion (MALBATT) 850-5. Beliau juga berkesempatan merasmikan aset ATM terbaru di sana iaitu IAG Guardian, kenderaan perisai pacuan 4 roda buatan syarikat IAG.

ATM telah menerima sebanyak 9 buah kenderaan tersebut, dan masih dalam proses penerimaan dan penyesuaian bagi kegunaan anggota pengaman PBB di sana. Kenderaan tersebut akan menjadi kenderaan ronda (patrol) bagi anggota tempur dan anggota simpanan (reserve). Selain itu ia juga berkeupayaan sebagai kenderaan pengiring (escort) bagi konvoi VIP mahupun tugas am pengaman seperti Civil Military Cooperation (CIMIC).

Walaupun masih dalam proses penerimaan, keupayaan kenderaan beroda gergasi ini tidak boleh dipandang enteng. Sebaris dengan Terradyne Gurkha yang dipandu Dwayne The Rock Johnson di dalam filem francais Fast and Furious, IAG Guardian ini segah namanya. Dengan keupayaan enjin 67L Power Stroke V8 Turbo Diesel OHV 8 silinder, kelajuan purata kenderaan perisai berat ini boleh mencecah ke 110km/h walaupun beratnya mencecah 8 tan. Enjin buatan Ford ini dibantu lagi dengan torque maksimum 1600 rpm serta mempunyai 150 liter tangki minyak utama dan 106 liter tangki kedua.

Menarik juga kenderaan ini, sebagaimana kenderaan perisai yang lain – ia mempunyai run-on-flat-tires. Bermakna jika tayar tersebut pancit atau meletup, rim tayar tersebut mampu bekerja sebagai tayar dan menggerakkan kenderaan ke kawasan selamat sebelum dibaiki. Tiada istilah tayar pancit, tinggalkan kereta di belakang.

Kenderaan panduan sebelah kiri ini juga mampu membawa sekurang-kurangnya 10 anggota termasuk pemandu. Bertepatan dengan doktrin mekanize/armor kavalri TDM, keupayaan kenderaan dengan kuasa winch 12000 lbs ini sangat menbantu dalam apa jenis operasi yang akan dilaksanakan di bumi Lubnan nanti. Ditempatkan di bawah elemen tempur dan simpanan mobil, pastinya kenderaan ini mampu bertindak lebih pantas jika diperlukan dalam saat-saat genting. Jika berlaku kerosakan, kenderaan ini mampu menarik (tow) kenderaan yang sejenis dengannya dengan serta-merta.

Ditambah lagi dengan pertahanan armornya yang bertaraf STANAG 4569 Level II, kenderaan ini mampu bertahan dari serangan periuk api anti-manusia, IED dan juga tembakan tubi-tubi peluru 7.62mm (AK47). Keupayaan armornya sangat sesuai untuk diaturgerak di kawasan bergolak timur tengah dan selatan Rusia kerana kebanyakan kumpulan militan di sana menggunakan AK47 sebagai senjata utama personel mereka.

Jangan terkejut; cermin kereta juga mempunyai keupayaan armor setaraf badannya. Gabungan bahan kaca, polycarbonate dan Mylar menjadi tunjang keupayaan armor lutsinar kenderaan ini. Jikalau terdapat tembakan AK47 terus ke cermin, pasti dapat dipantul kembali.

Bersama-sama Radpanzer Condor, kenderaan APC Guardian ini diharap dapat terus berkhidmat dengan jayanya di bumi Lubnan. Kita tidak meminta berlakunya peperangan atau pergolakan, tetapi jika ada, kita sentiasa bersedia dengan selengkap-lengkap keupayaan. Insya Allah.

850-6 : BRAVE FOR PEACE

Buku manual kenderaan IAG GUARDIAN.


Macam Mana Biawak Boleh Telan Rusa Seekor?

Kalau korang godek godek video biawak Komodo makan benda dekat Youtube, Twitter mahupun di FB, korang akan perasan biawak Komodo ni dia telan seekor terus, walaupun binatang tu rusa. Kalau dekat kampung, mungkin korang pernah nampak biawak air telan ayam macam tu je. Macam mana dia boleh telan macam tu tanpa perlu koyakkan rusa dan ayam tu?

Jawapannya sebab sesetengah biawak tak ada tulang rahang macam kita. Kiranya, tulang rahang fleksibel. Jadi, dia boleh telan benda yang besar selagi mana boleh muat masuk mulut dia. Benda ni bukan je ada pada biawak, malah ada juga pada binatang seperti ular, terutamanya ular sawa. Sebab tu ular sawa boleh telan kambing seekor, sebab tulang rahang dia tak bercantum.

Cumanya, biawak ni ekstra sikit. Kalau dia susah nak telan, dia akan tolak badan haiwan yang dia bawah tu pada pokok, jadi pokok tu tolong tolak haiwan tu masuk dalam tekak dia. Punya kuat dia tolak kadang kadang pokok pun boleh tumbang.

Ni cerita biawak air dan Komodo lah. Kalau biawak rumah dia lain sikit. Kerja dia buat tiap hari buat perabih beras dan tido kat bilik tak kerja.


Khasiat Lalang – Bukan Artikel Politik

Lalang atau nama botaninya Imperata Cylindrica merupakan tumbuhan yang cukup mengjengkalkan bagi seorang petani. Sesiapa yang biasa  berkebun pasti akan tahu beta sukarnya untuk membunuh tumbuhan ini. Jika diracun sekalipun pokok ini akan tetap tumbuh kembali dalam masa seberapa lama. Untuk membunuhnya secara tuntas, seseorang itu harus membuang seluruh akar serta rizomnya agar pokok baharu tidak akan tumbuh.

Lalang merupakan sejenis rumput yang berdaun panjang setinggi hingga 90cm dan daunnya ini mempunyai duri halus yang boleh melukakan bahagian kulit lembut. Walaupun lalang dibenci oleh manusia namun lalang merupakan tempat persembunyian paling ampuh bagi binatang mangsa seperti puyuh, burung, katak dan sebagainya.

Dalam kebencian kita kepada pokok lalang itu, pernahkah kita terfikir bahawa lalang sebenarnya mempunyai banyak khasiatnya?

Mengikut kajian makmal, lalang sebenarnya mempunyai kesan antivirus  dan turut mempunyai kesan antikanser. Selain itu, lalang juga boleh berfungsi sebagai serangga selain daripada boleh mengubati kolestrol kerana pokok ini mengandungi Betasitosterol,, Kamesterol dan Stigmasterol.

Lalang juga mengandungi Isoarborinol yang bertindak sebagai antiseptic, Iso-orientin yang bersifat antibakteria, antikulat, antioksidan dan sedative. Ini bermakna, walaupun kita membencinya sebagai tumbuhan liar yang mengjengkalkan namun lalang tetap memberikan kita khasiat yang kita sendiri tidak sedar.

Antara pengubatan tradisional yang boleh dilakukan dengan lalang ialah:

Akar –  Air rebusan akar lalang boleh berpotensi untuk merawat batuk berkahak, demam panas, pendarahan, radang ginjal dan juga untuk mengatasi masalah penghadaman.

Rizom – Air rebusan  rizomnya pula boleh merawat batuk, demam kuning, cirit-birit, demam panas, radang paru-paru, mencuci darah, selesema, gonorea, melawaskan kencing, dan tonik. Air rebusannya juga boleh dibuat mandian atau disapu pada buasir, kulit gatal dan kulit kasar.

Akar+Rizom – Air rebusannya berkhasiat untuk merawat artritis, asma, demam kuning, jangkitan pada saluran kencing dan tekanan darah tinggi.

Bunga – Bunga lalang berbentuk halus dan ringan. Air rebusan bunga lalang sangat berkhasiat untuk merawat batuk dan hidung berdarah, penghadaman, paru-paru, rasa dahaga. Selain itu, bunganya juga boleh dijadikan sebagai “kapas” untuk merawat luka.

Kalau anda rasa air rebusannya kurang sedap, maka anda boleh mencampurkan rizom lalang, daun buluh dan gula untuk dijadikan teh. Teh ini bukan sebarang teh kerana teh ini mempunyai khasiat untuk merawat masalah penghadaman. Rizomnya juga boleh dibakar dan dicampurkan dalam teh untuk merawat masalah hidung berdarah.

Tetapi untuk masalah hidung berdarah, pesakit boleh menggunakan gumpalan daun sireh dan diletakkan di hidung yang berdarah, Inshallah dalam beberapa saat masalah hidung berdarah akan selesai. Rizom lalang juga boleh dibuat air tapai  selain boleh direbus bersama barli untuk menghasilkan air bali lalang.

Dan jika anda tidak mempunyai pokok lalang kawasan rumah, anda boleh sahaja mencarinya di mana-mana kawasan semak dan rizomnya dijemur kering untuk dijadikan teh. Teh daripada rizom yang dikeringkan ini berkhasiat untuk merawat masalah demam, melawaskan kencing dan batu karang.

Selain untuk tujuan perubatan, pokok lalang juga boleh dijadikan bantal bagi menggantikan kekabu yang semakin sukar didapati sekarang. Wah rupanya banyak khasiat lalang lohhh ( pinjam ayat orang Indonesia ). Diharapkan artikel pendek ini mampu mengubah cara pandang kita terhadap lalang yang sejak sekian lama dipandang sebagai pokok yang tidak bermanfaat.

Rizom : batang (spt akar) yg tumbuh mendatar dlm tanah atau pd permukaan tanah, mengeluarkan akar dr bahagian bawah dan pucuk dr bahagian atasnya. (Kamus Pelajar Edisi Kedua)

RUJUKAN:

Ong Hean Chooi. 2013. Rumpai – Khasiat Ubatan dan Makanan. Kuala Lumpur : Utusan Publication and Distributor Sdn Bhd

Sujaidi Dasuki. 2013. 202 Khasiat Herba. Shah Alam : Gru Buku Karangkraf Sdn Bhd


Kenapa Air Tak Membeku Dibawah 0 Darjah Celcius?

Air merupakan molekul yang unik. Air mempunyai takat beku pada 0°C. Ini bermaksud, air mula bertukar dari cecair menjadi pepejal (ais) pada 0°C melalui proses penghabluran (crystallization). Tetapi apabila air melalui proses pengadisejukan (supercooling) pada bawah 0°C (sekitar -40°C), air takkan bertukar menjadi ais kerana penghabluran tak dapat berlaku pada suhu sesejuk itu.

Jadi, ya, air pada -40°C ialah air sejuk, bukan ais. Kalau air nak jadi ais ketika suhu takat beku, perlu ada tapak penukleusan (nucleation site) dalam bahasa mudahnya tapak supaya atom-atom dapat duduk bertemu lutut untuk membentuk satu susunan cantik iaitu hablur (crystal), lalu membentuk ais. Adisejuk tak dapat membuatkan tapak ini terbentuk.

Takat didih air ialah 100°C. Ini bermaksud, air mula mendidih pada 100°C. Air mendidih sebab apabila air sampai takat didih, wap air dalam air terbentuk, lalu jadi buih. Buih-buih ini yang buatkan air mendidih.

Hal ini boleh berlaku apabila tekanan wap itu lebih tinggi daripada tekanan udara sekeliling. Tetapi apabila air melalui proses pengadihangatan (superheating) iaitu melebihi 100°C, air takkan mendidih kerana tekanan permukaan air menghalang air daripada mendidih.

Kalau tengok dari jauh, memang nampak macam air dalam suhu bilik yang tenang. Tetapi kalau air adihangat (superheat) dikacau, ia akan melet0p.


Sisi Gelap Afghanistan: Pengeluar Opium Terbesar Dunia

Opium atau dikenali sebagai candu merupakan sejenis getah yang keluar daripada kelaran pada pokok popi (opium poppy) yang di gunakan dalam penghasilan dadah heroin dan juga dalam penghasilan morfin (ubat tahan sakit) bagi tujuan perubatan. Afghanistan merupakan negara pengeluar opium terbesar di dunia! Merangkumi lebih kurang 90% bekalan opium dunia untuk penghasilan heroin. Satu sisi gelap yang amat menyedihkan yang wujud di sebuah negara Islam.

Berdasarkan laporan yang telah dikeluarkan oleh United Nations Office on Drugs and Crime (UNODC) pada Disember 2016, jumlah pengeluaran opium di Afghanistan telah meningkat sebanyak 43% pada tahun 2016 iaitu sebanyak 4 800 metrik tan berbanding jumlah pengeluaran pada tahun 2015 iaitu sebanyak 3 300 metrik tan. Kawasan penanaman opium pula telah meningkat sebanyak 10% kepada 201 000 hektar berbanding tahun sebelumnya. Kawasan penanaman opium ini lebih tertumpu di wilayah selatan termasuk Helmand, Kandahar, Uruzgan, Zabul, dan Daykundi yang menyumbang 59% daripada jumlah penanaman opium di Afganistan. Wilayah Helmand kekal sebagai wilayah penanaman opium terbesar di negara itu.

Faktor apakah yang menyumbang kepada peningkatan mendadak jumlah pengeluaran opium sebanyak 43% ini? Faktor utama yang menyumbang kepada peningkatan angka ini adalah dengan wujudnya strain benih baru yang telah diubah secara genetik yang datang dari China pada tahun 2015. Di China penanaman opium di buat secara komersial untuk tujuan perubatan berbeza dengan penanaman opium di Afghanistan untuk tujuan penghasilan heroin. Dengan kewujudan benih baru itu, kadar penuaian opium telah meningkat dari satu musim kepada 4 musim setahun. Faktor ini juga menjawab kepada persoalan peningkatan hasil pengeluaran opium Afghanistan dari 18.3 kilogram per hektar pada 2015 kepada 23.8 kilogram per hektar pada 2016.

Melalui statistik penanaman opium di atas, dapat dilihat penurunan yang mendadak ke atas jumlah penanaman opium pada 2001. Ianya kerana Afghanistan di bawah pentadbiran Taliban telah pun mengeluarkan fatwa mengharamkan penanaman opium pada tahun 2000 dan pengharaman ini dilihat telah berjaya menurunkan angka penanaman opium sebanyak 99% dari 82 000 hektar pada tahun 2000 kepada hanya 8 000 hektar sahaja pada tahun 2001. Taliban yang di ketuai oleh Mullah Mohammad Omar telah melancarkan kempen ini dengan memusnahkan ladang penanaman opium yang beroperasi dan mengenakan hukuman berat kepada yang ingkar. Walau bagaimanapun penurunan jumlah penanaman opium ini tidak berkekalan lama dan telah kembali meningkat kepada 74 000 hektar pada tahun 2002 akibat daripada serangan US bersama Britain ke atas Afghanistan pada Oktober 2001 selepas peristiwa 9/11.

Apakah faktor yang membawa kepada peningkatan jumlah penanaman dan pengeluaran opium di Afghanistan? Faktor yang paling utama adalah faktor keselamatan kerana industri penanaman opium secara haram ini selalunya akan bercambah di kawasan yang mempunyai konflik keselamatan dan mendapat kurang seliaan kerajaan. Afghanistan adalah tempat yang dilanda konflik berdekad dekad lamanya dan sebab itulah ia menjadi tempat yang menarik untuk industri penanaman opium ini berkembang.

Permintaan yang tinggi terhadap opium serta dapat memberi peluang pekerjaan dan pendapatan yang stabil kepada rakyat Afghanistan juga menyumbang kepada peningkatan terhadap kegiatan penanaman opium ini. Penanaman opium di Afghanistan merupakan salah satu industri yang paling tinggi menyumbang kepada ekonomi negara iaitu sebanyak 7% yang bernilai USD1.5 bilion setahun. Satu pertiga daripada hasil ini akan pergi kepada petani itu sendiri dan selebihnya akan pergi kepada pengedar yang memproses opium kepada heroin dan seterusnya mengeksport ke seluruh dunia. Tindakan untuk menutup pengeluaran opium secara keseluruhan mungkin akan mengancam kestabilan ekonomi petani Afghanistan dan tindakan ini akan membuat mereka akan kembali menentang kerajaan seterusnya kembali menyokong Taliban. Semua ini telah membuat ia menjadi lebih sukar kepada kerajaan Afghanistan untuk melaksanakan larangan terhadap tanaman ini.

Siapa yang patut dipersalahkan? US, Taliban atau kerajaan Afghanistan itu sendiri? Jika kita meneliti sumber-sumber yang ada, terdapat pelbagai versi yang menunding jari ke sana ke sini tetapi mengikut pendapat penulis, yang patut dipersalahkan adalah kesemua pihak di atas; US untuk serangan yang membawa kepada pergolakan, yang secara tidak langsung menyuburkan lagi konflik di Afghanistan. Taliban pula dengan membenarkan kegiatan penanaman ini berleluasa dengan penanaman yang paling besar adalah di wilayah Helmand yang sebahagian besar dikuasai oleh Taliban itu sendiri dan terdapat sumber yang mengatakan Taliban mengutip cukai dari penanaman opium bagi membiayai kegiatan pembelian senjata. Terdapat satu lagi sisi gelap Afghanistan iaitu korupsi yang wujud dalam kerajaan Afghanistan itu sendiri sekaligus menyukarkan lagi hasrat untuk melihat industri penanaman opium ini terkubur. Ianya boleh dilihat dalam laporan UNODC bahawa kegiatan pemusnahan ladang opium oleh pihak kerajaan Afghanistan telah pun berkurang sebanyak 91% iaitu hanya sebanyak 355 hektar pada 2016 berbanding pada tahun 2015.

Walaupun kerajaan Afghanistan dapat menyelesaikan masalah penanaman opium ini secara menyeluruh, ianya tidak akan terhenti di Afghanistan begitu sahaja. Permasalahan ini tetap akan wujud kerana selagi permintaan yang tinggi terhadap dadah heroin ini wujud, di situ lah pembekalan opium akan kekal wujud kerana perdagangan haram ini membawa pulangan yang sangat tinggi dan bernilai berbilion yang semestinya akan menarik minat entiti atau negara lain.

Sumber:


Drishyam: Sejauh Mana Seorang Ayah Sanggup Berkorban Demi Keluarganya

Ketika dunia memperkatakan comeback isterinya, Kajol dalam Dilwale, Ajay pula muncul dalam filem yang jauh lebih baik. Filem ini mulai diletakkan sebagai pesaing utama Bajrangi Bhaijan yang turut ditayangkan pada 2015.

Filem ini membawa kembali penonton yang merindui rona sebenar perfileman Hindustan. Dengan latar tempat dan latar masyarakat yang sangat ‘Hindi’.

Saya sendiri kadang-kadang bosan dengan filem Bollywood yang terlalu cuba menjadi Hollywood. Bukanlah semua cuma ada beberapa.

Suapan yang diberikan Drishyam sangat menepati citarasa klasik yang sesedap rasa.

Heronya adalah lelaki yang bekerja menyara isteri dan anak-anak. Lelaki yang peramah, periang dan baik hati.

Si isteri hidup di sebuah perkampungan yang mengenakan sari dan tidak ada overdress dan over make up. Jika anda mahukan filem dengan CGI, effect luar biasa, ini bukan genre untuk anda.

Filem ini arahan Nishikant Kamat. Beliau melakukan remake filem Malayalam berjudul Drishyam (tajuk sama). Filem tersebut mendapat sambutan luar biasa, dan Nishikant Kamat yakin ia akan memberikan kejayaan besar jika di-hindustan-kan.

Namun ramai pemerhati menyatakan filem Drishyam versi Hindustan ini berada dalam kelas tersendiri, serta lebih aura.

Ini bukanlah perkara asing dalam pefileman India. Banyak filem yang remake daripada 2 bahasa berbeza kerana mahu mendapatkan lebih keuntungan.

Vjay, lakonan Ajay Devgan seorang lelaki yang tak sempurna tetapi sangat protective kepada keluarganya.

Ajay Devgan bergandingan dengan Shriya Saran yang turut melakukan comeback.

Vijay Salgaonkar yang bekerja di sebuah perusahaan tv kabel. Mereka membekalkan perkhidmatan tv kabel di kawasan perkampungan mereka.

Vijay seorang yang sangat suka dengan filem ataupun movie addict. Beliau boleh bermalam di tempat kerja dan kerap balik lewat hanya kerana filem.

Isteri Vijay bernama Nandini. Mereka ada 2 anak perempuan. Seorangnya, remaja dan seorang lagi masih kecil.

Vijay sangat sayangkan ketiga-tiga wanita yang penting dalam hidupnya.

Dan pada satu hari, konflik filem ini mulai memuncak apabila anak remaja Vijay bernama Anju (Ishita Dutta) dan isterinya diugut oleh rakan sekolah Anju (anak dara Vijay).

Ini semua kerana video ‘nude’ Anju. Bagaimana gadis remaja itu boleh terjebak?

Anju rapat dengan remaja lelaki tu. Boleh dikatakan crush la. Lelaki tu mulut manis.

Remaja lelaki itu telah mengugut anak dan isteri Ajay untuk memenuhi kemahuannya ataupun dia menularkan video Anju ke atas talian. Isteri Ajay merayu dan sanggup melakukan apa sahaja.

Lelaki remaja itu mahu merogol kedua-dua wanita itu. Ketika itu Vijay masih belum pulang ke rumah.

Dan ketika Vijay tiba di rumah, dia melihat isteri dan anaknya dalam keadaan trauma. Mereka telah membunuh remaja tersebut dalam usaha mempertahankan diri.

Remaja lelaki itu rupa-rupanya bukan calang-calang. Dia adalah anak Inspektor General Meera Desmukh lakonan Tabu. Polis lawa yang tegas dan memiliki rekod yang menjadi mimpi ngeri mana-mana penjenayah. Ayahnya pula seorang jutawan.

Kini Vijay cuba untuk menutup kes pembunuhan itu dengan cara beliau sendiri. Bayangkan seorang lelaki yang hanya bersekolah sampai darjah 4 cuba menghapuskan bahan bukti dan ‘fabricate’ satu cerita untuk membentuk alibi.

Jika Vijay berusaha menutup pembunuhan dilakukan oleh isteri dan anaknya, Meera dan suaminya pula mahu mencari di mana anaknya dan siapakah pembunuh anaknya.

Banyak babak yang saspen berlaku dalam filem ini terutama sekali ketika Vijay disiasat dan cuba memanipulasi bahan bukti. Sampai satu ketika anaknya yang kecil diseksa untuk mendapatkan kebenaran.

Vijay turut berhadapan dengan polis korup yang memang tak suka dengannya. Polis ini mengambil kesempatan termasuk membelasah bini Vijay. Ditumbuh, ditampar, dan dipijak, keluarga ini terus menutup mulut.

IG Meera hanya mengikutkan kata hatinya yang menyatakan semua perkara dalam fikiran beliau menjurus kepada satu saspek, iaitu Vijay. Naluri keibuan yang kuat juga menjadi pegangan Meera.

Namun segala siasatan dan jejak semula dilakukan mereka membuatkan mereka semakin dekat semakin jauh serta menunjukkan alibi yang kuat kepada Vijay.

Suami Meera mulai meraguinya, dan mulai simpati dengan Vijay yang mungkin benar-benar tiada kaitan dan tak tahu di mana anak mereka.

Bagimana Vijay yang hanya darjah 4 ini sentiasa mendahului langkah seorang polis sehebat Meera? Dia telah belajar daripada filem yang dia tonton. Memang agak gila.

Meera dan si polis yang korup tadi mulai menyalahgunakan kuasa mereka di dalam siasatan. Tujuannya adalah untuk memaksa Vijay membuka mulut.

Namun semakin lama, Meera semakin dekat dengan pembuktian yang beliau percaya. Akhirnya siasatan kes ini dihentikan dan Meera dikenakan hukuman kerana melanggar SOP dalam siasatan.

Meera tak tahu kenapa anaknya dibunuh? Dan pada satu pertemuan, Meera dengan Vijay, sebelum dia berlepas ke luar negara, Meera hanya mahu tahu, adakah anaknya memang sudah mati?

Meera seorang ibu yang mencari anak remajanya yang hilang dan tak kembali.

Dalam satu babak akhir di balai polis, Vijay berkata dia sentiasa percaya balai itu akan sentiasa melindungi mereka sekeluarga.

Saksikanlah sendiri filem yang breathtaking dan penuh saspen ini terutama sekali pada fasa Vijay encounter IG Meera.

Pada akhir cerita barulah pendedahan dilakukan.

Filem ini menceritakan perspektif yang sangat dekat dengan kita semua. iaitu kekeluargaan. Apa yang akan anda lakukan jika sempadan keluarga anda diceroboh?

Dan dari sudut yang satu lagi, apa perasaan seorang ibu yang tak tahu, jika benar anak dia dah mati, di mana mayatnya? Kenapa lelaki seperti Vijay sanggup membunuh anak remajanya?


Mount Rushmore: Ilham Hokage Rock Dalam Anime Naruto

Peminat manga Naruto mesti sudah biasa melihat ukiran batu para Hokage yang pernah mentadbir Konoha sama ada dalam manga atau adaptasi anime televisyen. Bagi penduduk Konoha, ukiran-ukiran ini seolah menunjukkan walaupun mereka sudah tiada, para Hokage ini akan terus memantau kampung.

Monumen ini dikatakan diinspirasikan daripada Mount Rushmore di South Dakota. Tetapi tidak ramai tahu, terdapat sejarah hitam di sebalik monumen yang menempatkan empat wajah Presiden Amerika Syarikat iaitu George Washington, Abraham Lincoln, Theodore Roosevelt dan Thomas Jefferson itu.

Sebelum ia dikenali dengan nama modennya hari ini, puak orang asli Lakota memanggil satu kawasan pergunungan di Black Hills itu dengan nama Tunkasila Sakpe Paha (Enam Datuk). Menurut ketua jabatan sejarah Kolej Sheridan di Wyoming, Donovin Sprague, di sinilah tempat di mana orang-orang asli dari pelbagai puak di Great Plains datang dan mengadakan upacara keagamaan di situ.

Sprague yang juga seorang ahli puak orang asli Sioux Sungai Cheyenne berkata kawasan ini menjadi tumpuan bukan saja puak Lakota tetapi juga komuniti Cheyenne dan Arapaho. Kawasan ini bukan saja penting dari segi spiritual tetapi ia juga digunakan untuk mengumpul makanan dan tumbuhan yang boleh digunakan sebagai ubat-ubatan dan bahan binaan petempatan mereka.

Pada akhir abad ke-19, peneroka-peneroka Eropah-Amerika mula masuk ke kawasan Black Hills sekaligus mencetuskan konflik dengan puak orang asli. Untuk mengelak konflik tersebut timbul, kerajaan persekutuan dan puak Lakota bersetuju memeterai Perjanjian Fort Laramie pada tahun 1868. Menerusi perjanjian ini, puak Lakota diberi hak eksklusif untuk kawasan Black Hills.

Tetapi selepas seorang pelombong menjumpai emas di kawasan itu 10 tahun kemudian, kerajaan AS mengambil keputusan melanggar perjanjian itu dan mengambil alih tanah tersebut. Menurut Profesor Christine Gish Hill dari Universiti Negeri Iowa, apa yang dilakukan Washington pada ketika itu dianggap satu jenayah kecurian mengikut lunas undang-undang AS sendiri.

Sejak itu, peneroka dan pelombong berpusu-pusu ke Black Hills dengan harapan membina kehidupan baru seterusnya bergelar orang kaya baru. Pada tahun 1884, seorang peguam dari New York, Charles Rushmore datang ke situ untuk merundingkan perjanjian melombong bijih timah. Dalam masa singkat, namanya diambil dan dijadikan nama baru Tunkasila Sakpe Paha iaitu Mount Rushmore.

Begitupun, isu kecurian tanah Black Hills masih belum diselesaikan. Puak Lakota yang masih marah dengan perilaku Washington menyaman mereka di mahkamah pada tahun 1920-an kerana mencuri Black Hills. Pertikaian tentang status Black Hills terus berlarutan sehingga hari ini.

Dekad 20-an turut menyaksikan South Dakota yang kini bergelar negeri AS memerlukan kawasan tarikan pelancong yang baru. Ini dinyatakan oleh Doane Robinson dari Persatuan Sejarah Negeri South Dakota. Selepas mendapat tahu cubaan mengukir pemimpin Negeri-Negeri Konfederasi pada sisi Stone Mountain, Georgia pada tahun 1924, beliau tahu negeri tersebut memerlukan ukiran sama yang unik.

Sebagai penghormatan kepada perbatasan Barat AS, Robinson merancang mahu mengukir wajah individu-individu yang memberi impak kepada perbatasan tersebut seperti Lewis dan Clark serta pemimpin puak Lakota, Red Cloud. Justeru, dia mahu mengupah individu sama yang cuba mengukir ukiran wajah di Stone Mountain: Gutzon Borglum.

Tidak ramai tahu organisasi yang membiayai usaha Borglum di Stone Mountain ialah Ku Klux Klan, sebuah pertubuhan perkauman kulit putih. Tetapi tidak lama selepas terlibat dengan projek Stone Mountain, dia dipecat atas alasan menyeleweng dana organisasi dan terlalu ego. Sebagai tindak balas, Borglum kemudiannya memusnahkan model ukiran Stone Mountain dan melarikan diri dari Georgia.

Pada Ogos 1925, dia bersetuju untuk mengukir wajah-wajah pada Mount Rushmore. Tetapi Borglum memilih mengukir empat wajah presiden atas sebab yang berbeza. Washington dipilih kerana membantu memerdekakan AS daripada Britain, Jefferson bertanggungjawab memperluaskan negara itu, Roosevelt pula bertanggungjawab membina Terusan Panama sekaligus simbol pertumbuhan ekonomi dan Lincoln kerana menyatukan negara dan menamatkan P3rang Saudara.

Begitupun, dalam tempoh 16 tahun Borglum bekerja di Mount Rushmore, ada saja hal yang mencetuskan pertelagahan dengan kerajaan persekutuan. Mengikut rancangan asal, dia mahu mengukir empat presiden itu hingga ke paras pinggang dan penerangan memorial di sebelah mereka. Tetapi mendapati tiada ruang untuk berbuat demikian, Borglum mahu membina sebuah bilik di belakang empat wajah presiden itu untuk menempatkan semua pameran sejarah AS.

Rancangan itu dilaksanakan pada tahun 1938 bagi membolehkan Hall of Records dibina. Tetapi tidak mahu berdepan risiko kekurangan wang berikutan prospek p3r4ng di Eropah, kerajaan mengarahkan Borglum menyiapkan empat wajah presiden tersebut sebelum pembinaan bilik tersebut diteruskan. Apabila Borglum meninggal dunia pada 6 Mac 1941, kerja ukiran diteruskan oleh anaknya Lincoln.

Dengan dana projek sudah habis, kerajaan mengisytiharkan projek Borglum siap pada 31 Oktober 1941. Hall of Records yang dicadangkannya terbiar kosong selama beberapa dekad sebelum ia diisi dengan peti titanium mengandungi maklumat tentang Mount Rushmore, empat presiden dan sejarah AS sendiri. Ruang sebegini mencetuskan idea teori konspirasi selama bertahun-tahun dan ada disebut dalam filem National Treasure: Book of Secrets pada 2007.

Mount Rushmore juga menjadi saksi pertelagahan pengarah filem terkenal Sir Alfred Hitchcock dengan Perkhidmatan Taman Negara AS. Semasa sibuk membikin filem North by Northwest pada tahun 1958, beliau berjaya mendapatkan kebenaran daripada pihak taman negara untuk menggunakan kawasan tersebut sebagai kawasan penggambaran.

Bagaimanapun, perkhidmatan taman memberitahu memorial tidak boleh digunakan sebagai latar tempat untuk sebarang adegan aksi mendebarkan. Untuk rekod, Hitchcock memenuhi janjinya dengan pihak taman dengan membuat penggambaran di lot tempat meletak kereta dan kafeteria. Tetapi untuk adegan aksi pula, beliau meminta produksi menghasilkan replika berskala Mount Rushmore untuk dijadikan sebagai babak akhir filem yang ditayangkan pada 1959.

Babak yang dirakam sangat realistik sehinggakan ramai menyangka adegan tersebut dibuat di Mount Rushmore sebenar. Berang dengan apa yang dilihat sebagai melanggar perjanjian, perkhidmatan taman kemudiannya meminta Metro-Goldwyn-Mayer membuang senarai kredit yang menyenaraikan nama mereka.

Dari segi perundangan, pertikaian tentang status Black Hills sebenarnya sudah diputuskan oleh Mahkamah Agung AS pada tahun 1980. Dalam penghakiman mereka, pihak mahkamah mendapati pihak AS telah melakukan kesalahan mencuri Black Hills dari puak Lakota dan memutuskan puak itu diberi pampasan sebanyak AS$106 juta (RM437 juta). Bagaimanapun, puak Lakota mahukan Black Hills dipulangkan kembali kepada mereka dan isu ini berterusan sehingga hari ini.

Tatkala puak Lakota berusaha mendapatkan kembali tanah mereka, ada pula yang mencadangkan agar satu lagi wajah diukir pada Mount Rushmore. Antara nama yang dicadangkan ialah John F. Kennedy, Ronald Reagan, Franklin Roosevelt dan Susan B. Anthony. Dan ada juga yang mencadangkan agar semua ukiran ini diruntuhkan.

Bagi Sprague, beliau melihat ini sebagai peluang untuk mendidik para pelancong tentang sejarah di sebalik monumen tersebut. Beliau berkata, “Ramai melawat monumen ini setiap tahun tetapi mereka pulang tanpa sedikit pun pengetahuan tentang hal ini.”

RUJUKAN:

McKeever, Amy. (2020). The heartbreaking, controversial history of Mount Rushmore. https://www.nationalgeographic.com/travel/destinations/north-america/united-states/south-dakota/the-strange-and-controversial-history-of-mount-rushmore/


Wajarkah Sogit Dikenakan Kepada Dua Menteri Ini?

8 September 2020 tular sekali lagi berita berkenaan adik Veveonah Mosibin, anak kelahiran Sabah yang beberapa bulan lalu, kisah beliau mendapat perhatian meluas di seluruh negara apabila terpaksa memanjat pokok untuk mendapatkan liputan internet bagi mengambil peperiksaan atas talian untuk kursus Asasi Sains yang diambilnya di Universiti Malaysia Sabah.

Bermula dengan kenyataan Timbalan Menteri Komunikasi dan Multimedia, Zahidi Zainul Abidin pada 03 September 2020 sewaktu menjawab soalan tambahan di Dewan Negara yang menuduh adik Veveonah Mosibin sengaja mencari publisiti dan tidak menjalani peperiksaan pada hari beliau dikatakan terpaksa memanjat pokok. “Tag line” tak pasti jangan kongsi nampaknya tidak benar-benar diamalkan oleh Zahidi.

Seterusnya diikuti permohonan maaf daripada Timbalan Menteri tersebut pada hari yang sama apabila mengakui tersalah menerima info berkenaan adik Veveonah, luahan kekecewaan Veveonah di laman facebook beliau, sehinggalah beberapa hari kemudian Zahidi mendedahkan maklumat yang beliau terima adalah daripada Timbalan Menteri kewangan 1, Datuk Rahim Bakri yang merupakan ahli parlimen dari Kudat.

Malangnya kisah ini tidak selesai disini, ahli parlimen dari Kudat berkenaan berkeras mempertahankan tindakan beliau dan tetap menuduh adik Veveonah Mosibin sebagai penipu. Menerusi kenyataan terbaru yang dikeluarkan, beliau mendakwa pihak mereka sendiri telah pergi menemui ketua Kampung Sapatalang, Edwin Madisa dan Ketua Kampung Bilangau Besar, Edward Upak dari daerah Pitas.

Ahli parlimen Kudat ini turut menyatakan bahawa menerusi pertemuan ini mereka mendapat maklumat kedua ibu bapa adik Veveonah telah lama tidak duduk di kampung Sapatalang sebaliknya telah menetap lama di pekan Pitas yang memiliki kemudahan internet disebabkan bapa pada adik Veveonah, Mosibin Maraun bekerja di Koperasi Pembangunan Daerah, Pitas dan tidak pernah memiliki rumah di kampung Sapatalang.

Rahim Bakri juga menambah, beliau juga telah melakukan siasatan terhadap seorang dekan fakulti dan seorang pensyarah UMS dan dengan yakin mengatakan tidak ada sebarang peperiksaan atas talian dilaksanakan pada tarikh video berkenaan tular walhal penjelasan dapat dilihat pada tarikh yang tertera pada skrin telefon pintar Veveonah beliau mengambil peperiksaan berkenaan pada tanggal 9 Jun 2020 kemudian memuat naik video berkenaan ke platform YouTube pada tanggal 13 Jun 2020.

Pada pembaca yang mengikuti saluran YouTube Veveonah Mosibin dari mula ia tular dahulu pastinya dapat membezakan antara keadaan sebuah pekan yang dikatakan lengkap dengan kemudahan internet dan latar belakang suasana sebuah kampung yang masih memiliki kekurangan infrastruktur asas serta keadaan rumah adik Veveonah Mosibin sendiri.

Bahkan lebih jauh, disebabkan kenyataan Rahim Bakri itu, Zahidi dikatakan akan ke UMS sendiri untuk mengesahkan kisah adik Veveonah Mosibin walaupun satu persatu rakan sekelas pada gadis muda ini tampil memberikan bukti seperti jadual peperiksaan dan kata-kata semangat pada kenyataan gadis itu selain sokongan daripada pihak Universiti Malaysia Sabah sendiri.

Dan pada 08 September 2020, portal berita Awani antara media yang menyiarkan kenyataan daripada abang pada adik Veveonah, Mekvin Mosibin yang ternyata geram dengan tingkah laku kedua timbalan menteri itu sekaligus mencabar mereka untuk bertandang sendiri ke kawasan luar bandar khasnya di Sabah dan melihat sendiri masalah jaringan internet dan kemudahan asas sempurna yang masih tidak dimiliki kebanyakan penduduk kampung.

“Bukan untuk menang dalam undian sahaja, sudah menang kau pilih yang kau suka saja”. Demikian antara ayat luahan kekecewaan Mekvin yang dimuat naik ke status facebook beliau. Difahamkan saudara Mekvin kini sedang menetap dan bekerja di Kuala Lumpur.

Menerusi tinjauan yang dilakukan penulis di laman facebook saudara Mekvin Mosibin juga, status yang ditulis beliau itu telah meraih lebih 11, 000 tanda suka dan hampir 4 ribu perkongsian pada saat artikel ini ditulis.  Rata-rata komen yang ditinggalkan juga bersetuju dengan pandangan diutarakan beliau.Dalam status yang lain beliau telah menyelar kenyataan diberikan ketua kampung Sapatalang, Edwin Madisa yang dikatakan telah menyalurkan maklumat yang tidak tepat pada pihak berkenaan. Wallahualam.

ADAT SOGIT ETNIK KADAZANDUSUN.

Penulis terpanggil untuk menulis berkenaan hal ini menerusi “sudut pandang” adat lama KadazanDusun yang dikenali sebagai sogit. Sogit dalam bahasa Dusun juga dikenali sebagai ‘sejuk’, ‘bagus’ atau perkataan yang lebih sinonim pada adat ini iaitu ‘denda’.

Sogit merupakan satu bentuk peraturan yang menjadi panduan perundangan kepada etnik KadazanDusun. Fungsinya bagi mengangkat martabat etnik KadazanDusun sendiri sekaligus mendidik mereka untuk lebih berdisiplin dan berhati-hati dalam setiap tingkah-laku dan perbuatan mereka.

Adat sogit juga turut berperanan sebagai medium bagi mendamaikan kedua pihak yang berbalah, atau membawa kepada penyelesaian yang mampu memuaskan hati semua pihak khususnya kepada pihak yang teraniaya. Pengamalan adat sogit juga turut berbeza bagi satu-satu satu daerah atau kelompok etnik KadazanDusun.

ADAT SOGIT MASYARAKAT PENAMPANG.

Sebagai contoh penulis mengambil adat sogit yang diamalkan masyarakat di Penampang. Secara asas adat sogit di daerah ini menekankan kepada beberapa perkara utama yang menjadi tonggak adat dan kod moral pada masyarakat. Antaranya melibatkan sogit penceraian, hukum nenek dan datuk, hukum lampau, tagal dan banyak lagi.

Bagi masyarakat Penampang, pampasan yang terlibat lazimnya terdiri daripada haiwan ternakan seperti khinzir, kerbau, lembu, kambing atau ayam. Pada mana-mana daerah pampasan sogit seperti ini adalah lazim. Bayangkan hanya sekadar menganggu seorang wanita baik yang masih belum berkahwin atau sudah berumah tangga, ,mungkin dengan usikan namun dirasakan tidak wajar juga akan dikenakan sogit walaupun lazim dikategorikan sebagai kesalahan kecil.

Namun apa yang menarik perhatian penulis, adat atau sogit bagi daerah Penampang juga turut memasukkan hukum nenek dan datuk. Dibawah tatacara sogit ini, hukuman akan dikenakan apabila cucu kepada seorang datuk atau nenek telah dimalukan. Oleh kerana ia melibatkan cucu, nenek atau datuk kepada cucu wajib diberikan pampasan. Keluarga pihak perempuan lebih diutamakan.

Selain itu, di bawah hukum lampau turut menyentuh mengenai kesalahan yang dilakukan pada masa dahulu sekiranya seorang lelaki dan wanita melakukan hubungan kelamin tanpa sebarang ikatan pernikahan. Perbuatan tersebut dianggap aib yang cukup besar dan pasangan yang didapati bersalah akan dikenakan hukuman m4ti dengan memasukkan pasangan berkenaan ke dalam raga atau bubu gergasi sebelum dihumban ke dalam sungai.

SOGIT PIBABASAN.

Satu contoh penyelesaian salah faham menerusi sogit yang penulis rasakan boleh dijadikan rujukan berlaku antara seorang pengawal keselamatan dikenali sebagai Richerd dan Timbalan Ketua Menteri Sabah, Datuk Seri Wilfred Madius Tangau.

Segalanya berlaku apabila pengawal keselamatan terbabit dikatakan mengeluarkan kata-kata kesat kepada Madius menerusi aplikasi whatssapp. Akhirnya kedua-dua pihak bersetuju untuk menyelesaikan perselisihan berkenaan di peringkat Mahkamah Anak Negeri.

Mengikut Seksyen 13 dan Enakmen 58 tahun 1992 Mahkamah Anak Negeri, Richerd dikehendaki membayar denda sebanyak RM800 dan seekor kambing masing-masing kepada Timbalan Ketua Menteri dan individu yang melaporkan kejadian tersebut, Johny Upin.

Mahkamah Anak Negeri turut memutuskan kes berkenaan diselesaikan menerusi sogit pibabasan atau perdamaian dengan disaksikan sendiri Ketua Anak Negeri bagi Mahkamah Anak Negeri Tamparuli, Joseph Sabean di kampung halaman Johny di Topokon, Tuaran.

Sogit pibabasan, tanda perdamaian antara Richerd dan Madius Tangau disaksikan Ketua Anak Negeri. Kredit foto Harian Metro.

Selain itu, pada 21 Julai 2020 seorang warga Pakistan dikenakan sogit setelah didapati bersalah menghina etnik KadazanDusun khasnya yang berada di daerah Kota Marudu. Kesalahan berkenaan dibuktikan menerusi rakaman audio lelaki terbabit. Sebaik mengaku bersalah lelaki berkenaan dikehendaki membayar sogit sebanyak lapan ekor kerbau dan lapan agung pulanut atau gong besi dalam bahasa Melayu oleh Mahkamah Anak Negeri.

Lelaki berkenaan turut diingatkan untuk menjaga tutur kata dan fokus pada kesalahan individu sekiranya ingin meluahkan kemarahan dan bukan memukul rata pada seluruh bangsa atau etnik.

PENUTUP

Bagi etnik KadazanDusun di Sabah khasnya, sogit dilihat sebagai salah satu cara untuk mendamaikan kedua pihak yang bertelagah atau satu jalan bagi memberikan keadilan kepada mangsa yang teraniaya dengan jumlah pampasan yang dirasakan wajar. Dalam masa yang sama ia turut berfungsi sebagai satu cara mendidik masyarakat agar lebih berdisiplin dan menjaga hubungan sesame manusia.

Seiring waktu, Mahkamah Anak Negeri diwujudkan bagi menyelaras sistem adat lama ini agar mampu diperkasa dalam memastikan ia tidak luput ditelan zaman. Selain itu sifat sogit juga turut mampu beradaptasi dengan zaman dan senantiasa berubah kesan kemasukan pengaruh dari luar, faktor agama dan sebagainya.

Sebelum menngundurkan diri penulis ingin membawa perhatian pembaca kepada perkara berikut. Menerusi Seksyen 30 enakmen Mahkamah Anak Negeri, Yang Dipertua Negeri telah membuat kaedah-kaedah bagi Mahkamah Anak Negeri.

Antaranya telah menggariskan hukuman atau sogit dikenali sebagai ‘denda malu’ iaitu :

“Satu pampasan adat berkenaan dengan apa-apa perlanggaran undang-undang atau adat Anak Negeri yang berkemungkinan mendedahkan pihak yang terkilan kepada kejatuhan maruah, keaiban, hinaan, atau kehilangan kehormatan di hadapan saudara mara atau masyarakat yang kepadanya pihak yang terkilan tergolong”.

Pelunasan denda boleh jadi terdiri daripada kerbau, itik, ayam, angsa atau sebarang ungags, khinzir dan apa-apa yang senilai dengan mana-mana bentuk hukuman sesuai budi bicara Mahkamah Anak Negeri Sabah.

Dalam adat KadazanDusun permohonan maaf menggunakan air liur sahaja tidak boleh dipakai. Memandangkan maruah dan nama baik adik Veveonah Mosibin selaku Anak Negeri yang dijamin hak nya selaku seorang bumiputera juga Anak Negeri Sabah dari etnik KadazanDusun telah tercemar berkali-kali semenjak 03 September lepas.

Datuk Masidi Manjun selaku Pengerusi Lembaga Pengarah Universiti Malaysia Sabah juga telah mendahului Zahidi apabila mengesahkan menerima maklumat Veveonah Mosibin sememangnya telah mengambil peperiksaan bermula tanggal 09 sehingga 12 Jun lepas daripada Pengarah Asasi Sains Universiti Malaysia Sabah sendiri menerusi ciapan di twitter beliau pada pukul 05:55 petang 08 September 2020.

Penulis secara peribadi merasakan beliau lebih daripada layak untuk membawa kes ini bagi diselesaikan di peringkat Mahkamah Anak Negeri dan menuntut pembayaran pampasan selayaknya daripada pihak-pihak bertanggungjawab yang telah mengaibkan nama beliau.

Bagaimana pendapat anda ?

RUJUKAN:


Mosasaurus: Sang Raja Lautan Zaman Dinosaur

Dalam klim.aks Jurassic World (2015), Tyrannosaur berganding dengan Velociraptor untuk menewaskan dinosaur fiksyen Indominus Rex. Tetapi akhir sekali, Indominus dibµnµh seekor Mosasaurus yang melompat daripada permukaan kolam berhampiran.

Babak ini sekadar fiksyen sahaja tetapi secara tidak langsung menunjukkan mosasaur sebagai haiwan pemang.sa yang menakutkan.

Dan mosasaur memang wujud sejak 145.5 juta tahun lalu, melalui evolusi daripada reptilia bersisik (squamate).

Tetapi ada sesuatu yang sangat menarik tentang mosasaur. Walaupun berevolusi daripada jenis haiwan berdar.ah sejuk, mosasaur sebenarnya berdar.ah panas.

Suhu badan mosasaur dipercayai berada antara 33.9ºC hingga 36.1ºC, lebih tinggi berbanding suhu air habitat mereka (24ºC hingga 29ºC).

Masalahnya, mosasaur tiada lapisan lemak untuk mengekalkan haba. Jika berdar.ah sejuk, air yang lebih sejuk ini akan meresap keluar semua haba dalam badan mereka.

Jadi satu-satunya cara untuk mosasaur hidup adalah jika mereka mempunyai dar.ah panas (Everhart, 2017).

Malah mosasaur juga mempunyai paru-paru seperti ikan paus hari ini.

Mereka bernafas terus daripada udara terbuka. Tetapi mosasaur ialah reptilia laut, kaya dengan 40 genus (kumpulan spesis). Ia bukan mamalia seperti ikan paus.

Dan ia juga bukan dinosaur. Jangan kerana haiwan ini hidup berpuluh juta dulu, terus dipukul rata sebagai dinosaur.

Pada masa ini, dinosaur menguasai darat. Mosasaur pula merupakan raja dalam laut.

Seekor mosasaur seperti Tylosaurus misalnya mempunyai ekor panjang, sangat sesuai unuk berenang. Rahangnya pula kuat, amat membantu semasa mengg.igit tambah pula dengan 70+ gigi dalam mulut.Mosasaur paling kecil ialah Dallasaurus turneri, yang mungkin sama saiz seperti biawak hari ini iaitu sekitar 100 sentimeter panjang sahaja. Tetapi bukan semua mosasaur comel seperti dallasaurus.

Banyak yang boleh mencecah 400 sentimeter pun, mungkin diperlekehkan sebagai buaya purba. Mosasaurus hoffmani pula ialah spesis paling besar. Berdasarkan fosil yang ditemui, hoffmani boleh mencecah 17 meter panjang. Jadi ada spesis mosasaur yang boleh menelan manusia.

Ada yang mungkin boleh dibuat haiwan peliharaan… mungkin relevan kalau dibandingkan dengan felidae (ada spesis bertenaga seperti harimau; ada pemalas abadi yang perasan raja iaitu kucing).

Dulu mosasaur dipercayai berenang seperti belut atau ular. Tetapi kajian lebih terkini mendapati yang mosasaur berenang seperti jerung – tubuhnya tidak bergerak kiri dan kanan. Sebaliknya, mosasaur menggunakan ekor yang kuat untuk memecut laju (Lindgren, et al., 2010).

Mungkin mosasaur lebih suka bersembunyi untuk menyer.ang hendap (Kaddumi, et al., 2013).

Dengan saiz dan keupayaan agung ini, mosasaur bermegah sebagai spesis pemang.sa puncak (apex pred.ator).

Ia boleh memakan apa sahaja. Contohnya, saintis menemui fosil mosasaurus Missouriensis di Kanada… dan dalam bahagian perut, terdapat ikan yang lebih besar daripada kepala mosasaur itu sendiri (Black, 2014).

Saintis juga menemui satu lagi spesis mosasaur iaitu prognathodon kianda. Dalam penemuan ini, kianda telah menelan spesis mosasaur lain (Hall, 2018).

Kepµpµsan Mosasaur

Kewujudan mosasaur sebenarnya memenuhi fitrah alam semulajadi. Sebelum zaman mosasaur, ada jenis haiwan lain yang menguasai laut sebagai pemang.sa puncak. Dulu ichthyosaur menguasai laut sebelum diwarisi plesiosaur.

Selepas plesiosaur, barulah mosasaur naik takhta. Tanpa mosasaur, jenis crocodilian pula yang menguasai perairan.

Sekitar 66 juta tahun lalu, sebutir batu angkasa telah menimpa Bumi. Tidak pasti sama ada asteroid atau komet., batu ini telah melenyapkan potensi kehidupan di muka bumi ini.

Banyak spesis dihilangkan begitu sahaja. Salah satu jenis spesis ialah mosasaur, yang tidak lagi mampu mencari makanan akibat rantaian kepµpµsan terlalu melam.paui batasan norma semulajadi (Pester, 2021).

Satu demi satu spesis mosasaur pergi buat selamanya. Dan hari ini dunia hanya mempunyai kenangan sahaja, bahawa satu masa dahulu laut luas dikuasai sejenis reptilia yang sangat menakutkan.

RUJUKAN:

Black, R. (2014, September 16). A Mosasaur’s Last Meal. National Geographic.

Everhart, M.J. (2017). Oceans of Kansas, Second Edition: A Natural History of the Western Interior Sea. Indiana University Press. Halaman 259.

Hall, D. (2018). Meals of the Mighty Mosasaur. Smithsonian Magazine.

Kaddumi, H. F., et al. (2013). Soft tissue preservation in a fossil marine lizard with bilobed tail fin. Nature Communications. 4: 2423.

Lindgren, J., et al. (2010). Convergent Evolution in Aquatic Tetrapods: Insights from an Exceptional Fossil Mosasaur. PLOS ONE. 5 (8): 11998.

Pester, P. (2021, April 21). Mosasaurus: Apex ocean predator of the dinosaur age. Live Science.


Teka-Teki Seekor Sphinx

“Apakah yang berjalan empat kaki pada pagi hari lalu berjalan dengan dua kaki pada waktu tengahari dan berjalan dengan tiga kaki pada petang hari?”

Kepada sesiapa yang pernah mendengar soalan ini dimana-mana, maka ketahuilah bahawasanya ayat ini merupakan sebuah teka-teki yang diambil daripada sebuah kisah mitos dari Greek kuno yang mengaitkan dengan legenda monumen berkepala manusia berbadan singa yang terkenal di seluruh dunia iaitu Sphinx.

Diambil daripada kisah mitos Greek, Sphinx merupakan seekor makhluk yang berbadan singa, berwajah wanita, berambut panjang dan mempunyai dua belah kepak seakan burung dan bersemayam di sebuah lokasi berdekatan dengan laluan utama ke kota kuno Dinasti Mesir, Thebes. Tugasnya adalah menyebarkan kehancuran dan menurunkan bala atau nasib yang buruk.

Mengikut daripada pelbagai kisah, makhluk Sphinx ini akan berada di luar kota Thebes. Dia akan menunggu ketibaan para pengembara atau sesiapa pun yang ingin bertandang ke kota itu.

Apabila para pengembara ini ditahan oleh Sphinx, maka mereka harus menjawab teka-tekinya dengan jawapan yang benar. Sekiranya jawapannya itu salah, maka riwayat hidup pengembara itu akan berakhir di dalam tangan Sphinx dengan dihukum dengan sumpahan mati dalam keadaan yang sadis.

Ya. Tinggalkan mayat yang menarik untuk kepuasan seekor Sphinx.

Kejahatan Sphinx yang semakin menjadi-jadi ini tidak boleh dibiarkan, maka datanglah seorang pahlawan mitos Greek pula iaitu, Oedipus.

(Oedipus ini digambarkan juga sebagai salah seorang raja Greek mitos yang terkenal dengan kebijakkannya yang luar biasa).

Oedipus menyahut cabaran ini dengan pergi seorang diri berjalan di laluan yang dijaga oleh Sphinx. Tatkala Sphinx bertanya soalan yang sama ini kepada Oedipus, maka teka-teki permainan si Sphinx ini dijawab oleh Oedipus dengan jawapan yang pendek sahaja berserta dalil-dalil yang menguatkan keutuhan jawapannya itu.

Sphinx yang kecewa kerana soalannya dapat dirungkaikan dengan mudah tanpa kesalahan yang sedikitpun dari Oedipus, maka tanpa membuang masa (kerana masa itu emas), dia mengambil keputusan terakhir untuk membunuh diri dengan melompat dari sebuah gunung batu yang tinggi.

Dengan terungkainya sebuah teka-teki sumpahan ngeri ini dan kematian Sphinx secara sukarela, akhirnya kota Thebes menjadi selamat selamanya dari segala ancaman makhluk jahat buat selama-lamanya.

Jadi, apakah sebenarnya jawapan Oedipus kepada Sphinx tersebut?

Anda tahu?

P/S: Sesiapa yang menjawab salah, aku sumpah dia jadi batu giling dapur


Petra: Lambang Ketamadunan Bangsa Arab Purba

Kerajaan Nabatean adalah antara tamadun terawal yang didirikan oleh bangsa Arab Purba. Selain daripada Kerajaan Saba yang terkenal dalam kisah Nabi Sulaiman A.S, Nabatean juga harus dikenang sebagai antara tamadun-tamadun yang sempat dibangunkan oleh bangsa arab.

Lokasi dan luas tamadun ini bolelah disamakan seperti Jordan hari ini. Pada kemuncak kegemilangannya, dikatakan bahawa kerajaan ini mengawal laluan perdagangan laut dan darat di sekitar Timur Tengah.

Antara tinggalan hebat tamadun ini adalah peninggalan bandar Petra yang dipahat pada gunung ganang. Dipercayai bahawa tapak Petra di Jordan ini dibina seawal 500 Sebelum Masihi sehingga 300 Sebelum Masihi, sezaman dengan Tamadun Sungai Batu milik bangsa Melayu di Kedah.

Bandar Petra ini terkenal dengan senibina dan teknologi bangsa Arab Nabatean yang mempunyai teknologi untuk memotong dan mengukir batu seolah-olah seperti ianya hanya sebatang kayu sahaja. Selain itu, sistem saliran air yang dimiliki oleh Arab Nabatean yang ditempatkan di Petra juga mengagumkan.

Bandar Petra hari ini dipercayai mampu naik berdasarkan faktor kehebatan bangsa Arab mengawal sumber air di tengah-tengah padang pasir sehingga mampu mencipta oasis buatan manusia. Antara cara yang digunakan oleh orang Arab Nabatean untuk mengawal saliran air ialah melalui empangan, terusan, saliran, cisterns dan seumpama dengannya. Dengan kemampuan ini, orang Arab Nabatean mampu untuk menyimpan air dalam jangka masa yang lama.

Selain itu, kedudukan Petra di tempat yang strategik dilaluan perdagangan membolehkan orang Arab Nabatean yang asalnya ialah sekadar puak arab nomad biasa di padang pasir mengumpul kekayaan yang maha hebat apabila Petra menjadi pusat perdagangan. Bahkan walaupun ketika berada dibawah taklukan Empayar Rom, Petra sebagai sebuah kota purba bangsa Arab ketika itu tetap berada dibawah zaman kegemilangannya.

Selain itu, kota Petra juga terkenal dengan binaan bernama Al-Khazneh yang bermaksud harta. Ianya adalah kuil arab Purba yang masih kekal sehingga ke hari ini. Asalnya, ianya adalah sebuah makam yang dibina pada pemerintahan Aretas IV Philopatris. Orang Arab Nabatean menggunakan seni bina Greek-Roman ketika memahatnya di lereng gunung memandang pengaruh Hellenistic sangat meluas ketika itu.

Terima kasih kepada seorang pengembara Switzerland yang bernama Johann Ludwig Burckhardt yang menemuinya pada tahun 1812 Masihi. Oleh kerana keajaiban yang dimiliki oleh kota Petra ini, maka UNESCO telah menyenaraikannya sebagai salah satu daripada 7 Keajaiban dunia.


Negara-Negara Kota Yunani VS Empayar Parsi

Pada tahun 481 S.M., telah sampai satu perkhabaran ke seluruh pelosok kota Yunani bahawa Xerxes, pemimpin Empayar Parsi sedang gigih persiapkan barisan ketent3raannya untuk menyerang Yunani. Tindak balas dari perkara ini,  para pemimpin kota Yunani pun berkumpul dan bersidang untuk membuat perkiraan tahap kesediaan pertahan mereka bagi menghadapi serangan Parsi. Pertemuan ini tercetus, berkemungkinan dari cadangan Sparta dan disokong oleh Athens.

Pada Kongres Pertama ini, terdapat penglibatan dari ahli Liga Peloponesia, kota-kota Yunani Tengah dan juga Thebes. Kongres ini telah bersetuju untuk membentuk sebuah kesatuan yang baru. Kesatuan ini diberikan nama, Liga Helenik.

Rundingan ini telah dimulai dengan menyatakan sumpah mereka untuk pertahankan Yunani dari serangan Parsi dan memberikan perlindungan terhadap kota-kota Yunani yang terlibat. Konferens ini telah sepakat untuk melantik Sparta, memimpin barisan ketent3raan kesatuan tersebut, di darat mahupun di lautan.

Walaupun Sparta mengetuai keputusan strategi ketent3raan, namun Sparta sering kali bertindak atas nasihat dan pandangan majoriti jemaah p3rang kesatuan tersebut.Kebanyakan sejarawan berpendapat bahawa penyatuan ini berjaya diperoleh atas dasar kemampuan pertahanan semasa kota-kota Yunani dan juga sebagai instrumen utama Yunani untuk menumpaskan Parsi. Menurut catatan Herodotus, semasa pertemuan pertama Kongres Helenik berlangsung, beberapa isu telah diambil kira. Antaranya:

1) Ahli-ahli kesatuan hendaklah berdamai semasa mereka.

2) Hantar perisik ke Asia.

3) Melantik duta untuk mohon bantuan dari Argos, Syracuse, Corcyra dan Crete.

Herodotus juga ada menyatakan bahawa duta yang di hantar ke Argos ialah golongan masyarakat Yunani yang telah sama-sama bersumpah untuk menentang Parsi. Mengenai inti pati sumpah tersebut, tidak pula dinyatakan secara terperinci oleh Herodotus.  Menurut beliau juga, sumpah ini secara umumnya tidak lain untuk memberi amaran kepada semua kota Yunani agar tidak menyebelahi Parsi.

Menurut Diodorus pula, 481 S.M. merupakan tahun kongres pertama ini diadakan. Kebanyakan kota Yunani ketika itu sangatlah goyah. Dengan terciptanya sumpah tersebut, dapatlah melindungi dan menakut-nakutkan kota Yunani yang lain kerana sekiranya ada segolongan mereka yang memihak kepada Parsi, maka, hukuman bakal menimpa mereka.

Selain itu, Herodotus juga ada menyebut bahawa semasa kongres itu berlangsung, sesama kota Yunani ini, mereka saling memberi jaminan dari sudut kesetiaan dan bantuan. Melalui sumpah tersebut juga, kesatuan ini bukanlah sekadar bersatu menentang Parsi malah kesatuan ini juga akan saling berkongsi kekuatan dan kepakaran sesama mereka, di daratan mahupun di lautan.Sebenarnya, pada sesi kongres pertama itu mereka tidak dapat putuskan sebarang keputusan mengenai ekspedisi pertama mereka. Hal ini demikian mereka perlu sabar menantikan maklum balas dan laporan dari perisik-perisik yang di hantar ke Asia dan duta-duta yang di hantar ke Argos, Syracuse, Corcyra dan Crete, sehingga mereka pulang. Perkara ini secara tidak langsung telah mendorong kepada perjumpaan kedua mereka, pada musim bunga 480 S.M..

Hasil dari kongres kedua ini, mereka telah sepakat untuk melaksanakan sebuah ekspedisi, yang dimulai dengan ekspedisi ke Tempe. Seterusnya, ke Thermopylae dan Artemisium. Keputusan ekspedisi ini dibuat selepas mengambil kira maklumat yang diperoleh dari duta-duta dan para perisik mereka mengenai keberadaan dan kesediaan hasil bumi yang mereka ada dan situasi semasa pihak musuh.

Majoriti tentera laut Athens terdiri daripada tent3ra Sparta. Armada laut Yunani ketika itu, mempunyai hampir 350 buah kapal yang mana jumlahnya hanyalah sekitar 1/3 dari jumlah kapal yang dimiliki oleh Parsi. Herodotus memberi anggaran bahawa jumlah tentera Parsi yang terlibat pada ketika itu, menjangkau jutaan bilangan anggota. Namun begitu, ahli sarjana moden meragui dapatan tersebut.

Di pihak Yunani pula, mereka sekadar mengerahkan sejumlah 7000 anggota tent3ranya ke Thermopylae dan 271 buah kapal yang di bawah pimpinan Themistocles ke Artemisium. Dalam masa yang sama juga, para tentera Xerxes bergelut menghadapi cuaca yang sangat mencabar. Namun begitu, mereka tetap gigih, mara ke medan peper4ngan. Pada Ogos 480S.M., tercetuslah pertempuran antara Liga Helenik dan Empayar Parsi.

Situasi di lautan, terdapat hampir 200 buah kapal Parsi telah membuat cubaan seragan hendap. Namun begitu, Yunani lebih awal telah menjangka taktikal sedemikian dan telah bersiap sedia dengan ser4ngan tersebut dan mereka telah bersemuka dengan barisan hadapan tentera laut Parsi. Malang tidak berbau, pada malam tersebut, ribut yang dahsyat telah melanda dan telah memusnahkan skuadron Parsi manakala di pihak Yunani pula, baik-baik sahaja kerana mereka telah menyimpan kapal-kapal mereka  di pelabuhan yang selamat dari ribut tersebut.

Lain pula situasinya di daratan. Parsi telah menyerang Yunani di Thermopylae dan pertempuran ini berlangsung selama dua hari. Walau bagaimanpun, pada malam kedua, seorang pengkhianat Yunani telah memimpin sekumpulan tentera terbaik Parsi untuk melalui satu jalan yang sering digunakan oleh pengembala kambing. Hal ini telah memberikan Parsi peluang yang sangat baik untuk menyerang Yunani.

Menyedari perkara tersebut, tindakan awal telah di ambil oleh Leonidas I. Beliau telah memindahkan hampir kesemua penduduk Yunani Selatan ke tempat yang lebih selamat. Namun begitu, beliau telah bertarung sehingga ajal menimpa beliau di Thermopylae, bersama-sama dengan Sparta yang lain. Pertempuran Thermopylae berkesudahan dengan kemenangan berpihak kepada Parsi.

Sementara pertempuran yang dahsyat berlangsung di Thermopylae, kapal-kapal Parsi juga telah mengorak langkah, menyerang tentera laut Yunani, yang berkesudahan dengan kedua-dua belah pihak kehilangan banyak kapal. Untuk pengetahuan, tentera Xerxes pada masa itu, telah diperkuat dengan bantuan dari Yunani Utara dan mereka telah berarak ke selatan untuk turut serta dalam peper4ngan.

Pada September 480 S.M., Parsi telah bertindak membakar Athens, yang mana pada ketika itu, kawasan tersebut telah pun dikosongkan. Sementara itu juga, Yunani telah merancang untuk menempatkan kapal-kapal mereka di Selat Salamis.

Taktik ini merupakan sebuah muslihat Themistocles . Beliau berpura-pura menyatakan bahawa Yunani telah mengaku kalah dan dia umpan kapal-kapal Parsi untuk lalu ke selat yang sempit tersebut. Parsi pun berjaya diperdaya dan telah dib4ntai habis-habisan oleh kapal-kapal Yunani. Sebahagian tentera laut Parsi yang tinggal kemudiannya, telah berundur ke Asia.

Walaupun Xerxes telah pulang ke Parsi pada musim sejuk, angkatan tent3ranya masih kekal di Yunani sehinggalah Pertempuran Plataea tercetus pada 479 S.M. Parsi telah dikalahkan oleh gabungan ketenteraan Sparta, Tegea dan Athens. Tentera laut Parsi pula telah dikalahkan di Mycale, apabila mereka enggan bersemuka dengan kapal-kapal Yunani.

Perjuangan tidak tamat di situ. Tentera laut Parsi kemudiannya telah melabuhkan kapal-kapal mereka dan bergabung dengan tentera darat Parsi. Walau bagaimanapun, barisan tent3ra  Parsi tetap kalah dalam pertempuran menentang Sparta, pimpinan Leotychidas.

Walaupun serangan tent3ra Parsi telah tamat setelah pertempuran di Plataea dan Mycale, pertarungan antara Yunani dan Parsi tetap berterusan sehingga 30 tahun lamanya. Liga Helenik kemudiannya ditukar kepada Liga Delos (Delian League), yang diterajui oleh Athens. Matlamat kesatuan ini adalah untuk berjuang membebaskan negara kota Ionia, yang terletak di persisiran Anatolia. Pelbagai siri kejayaan telah dikecapi oleh kesatuan ini. Pada tahun 449 S.M, berlakunya Rundingan Damai Callias, yang mengakhiri perseteruan antara Athens bersama sekutunya dengan Empayar Parsi.

RUJUKAN:

Brunt, P. (1953). The Hellenic League against Persia. Historia: Zeitschrift Für Alte Geschichte, 2(2), 135-163.

The Editors of Encyclopedia Britannica. (2020). Greco-Persian Wars | Definition, Summary, Facts, Effects, & History. Encyclopedia Britannica.